**УЛСЫН ИХ ХУРЛЫН 2015 ОНЫ ХАВРЫН ЭЭЛЖИТ**

**ЧУУЛГАНЫ БАЙГАЛЬ ОРЧИН, ХҮНС ХӨДӨӨ АЖ АХУЙН**

**БАЙНГЫН ХОРООНЫ 4 ДҮГЭЭР САРЫН 22-НЫ ӨДӨР /ЛХАГВА ГАРАГ/-ИЙН**

 **ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-10 |
| 2 | *Дууны бичлэг:*1.Төрөөс ойн талаар баримтлах бодлого батлах тухай Улсын Их Хурлын тогтоолын төсөл /Засгийн газар 2014.09.04-ний өдөр өргөн мэдүүлсэн, анхны хэлэлцүүлэгт/ | 11-48 |

**Монгол Улсын Их Хурлын 2015 оны хаврын ээлжит чуулганы Байгаль орчин, хүнс, хөдөө аж ахуйн байнгын хорооны 4 дүгээр сарын 22-ны өдөр**

 **/Лхагва гараг/-ийн хуралдааны гар тэмдэглэл**

 Байгаль орчин, хүнс, хөдөө аж ахуйн байнгын хорооны дарга, Улсын Их Хурлын гишүүн Су.Батболд ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 19 гишүүнээс 10 гишүүн ирж 52.6 хувийн ирцтэйгээр 09 цаг 48 минутад Төрийн ордны “Б” танхимд эхлэв.

 Чөлөөтэй:Л.Баасанхүү, Р.Бурмаа

 Тасалсан: Д.Арвин, Х.Баттулга, Х.Болорчулуун, Б.Наранхүү, Ч.Хүрэлбаатар, Ж.Энхбаяр, Ц.Дашдорж

 Хэлэлцэх асуудалтай холбогдуулан Улсын Их Хурлын гишүүн Д.Тэрбишдагвын тавьсан асуултад Байнгын хорооны дарга, Улсын Их Хурлын гишүүн Су.Батболд хариулж, тайлбар хийв.

 **Нэг. Төрөөс ойн талаар баримтлах бодлого батлах тухай Улсын Их Хурлын тогтоолын төсөл** /Засгийн газар 2014.09.04-ний өдөр өргөн мэдүүлсэн, анхны хэлэлцүүлэгт/

 Хэлэлцэж буй асуудалтай холбогдуулан Байгаль орчин, ногоон хөгжил, аялал жуулчлалын дэд сайд Н.Хүрэлсүх, Байгаль орчин, ногоон хөгжил, аялал жуулчлалын яамны Ойн бодлого зохицуулалтын газрын дарга Ц.Банзрагч, мөн яамны Ойн бодлого зохицуулалтын газрын мэргэжилтэн Ц.Чулуунбаатар, Аж үйлдвэрийн яамны Хөнгөн үйлдвэрийн бодлого зохицуулалтын газрын ахлах мэргэжилтэн Г.Баярсайхан, Шинжлэх ухааны академийн Ботаникийн хүрээлэнгийн эрдэм шинжилгээний ажилтан, академич Ч.Доржсүрэн нар оролцов.

 Хуралдаанд Улсын Их Хурлын Байгаль орчин, хүнс, хөдөө аж ахуйн байнгын хорооны ажлын албаны ахлах зөвлөх Д.Энхбат, зөвлөх Б.Мөнхцэцэг, референт З.Оюунсүрэн, К.Пүрэвсүрэн нар байлцав.

 “Төрөөс ойн талаар баримтлах бодлого батлах тухай” Улсын Их Хурлын тогтоолын төслийг анхны хэлэлцүүлэгт бэлдсэн талаар Улсын Их Хурлын гишүүн, ажлын хэсгийн ахлагч С.Оюун танилцуулав.

 Төрөөс Ойн талаар баримтлах бодлого батлах тухай Улсын Их Хурлын тогтоолын төслийг хэлэлцүүлэгт бэлтгэх үүрэг бүхий ажлын хэсгээс гаргасан зарчмын зөрүүтэй саналын томьёоллоор санал хураалт явуулав.

 **Су.Батболд: - 1.**Төслийн хавсралтын Нийтлэг үндэслэл гэсэн Нэгдүгээр бүлгээс “Төрөөс ойн талаар баримтлах бодлого нь тодорхой зарчмууд дээр суурилсан бөгөөд бодлогын эдгээр зарчим нь нэгдмэл шинж чанартай тул тэдгээрийн аль нэгийг орхигдуулбал нийгэм, эдийн засаг, байгаль орчинд зохисгүй үр дагавар авчрах магадлалтай.” гэсэн 5 дахь өгүүлбэрийг хасах саналыг дэмжье.

 Зөвшөөрсөн 10

 Татгалзсан 1

 Бүгд 11

 90.9 хувийн саналаар дэмжигдлээ.

Уг зарчмын зөрүүтэй саналын томьёололтой холбогдуулан Улсын Их Хурлын гишүүн Б.Гарамгайбаатар, Ж.Батзандан нарын тавьсан асуултад Улсын Их Хурлын гишүүн С.Оюун, Байгаль орчин, ногоон хөгжил, аялал жуулчлалын дэд сайд Н.Хүрэлсүх, Ойн бодлого зохицуулалтын газрын дарга Ц.Банзрагч нар хариулж, тайлбар хийв.

 **2.**Төслийн 2.2.1 дэх дэд заалтыг доор дурдсан байдлаар өөрчлөн найруулах:

 “2.2.1.ойн нөхөн сэргээлт, ойжуулалтын хэмжээг өсгөх замаар ойгоор бүрхэгдсэн талбайг нэмэгдүүлэх;” гэсэн саналыг дэмжье.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 **3.**Төслийн хавсралтын 2.2.6 дахь дэд заалтын “иргэдийнхээ модон материалын хэрэгцээг бүрэн хангах” гэснийг хасах, саналыг дэмжье.

 Зөвшөөрсөн 10

 Татгалзсан 0

 Бүгд 10

 100 хувийн саналаар дэмжигдлээ.

 Зарчмын зөрүүтэй саналын томьёололтой холбогдуулан Улсын Их Хурлын гишүүн Н.Номтойбаяр, Ж.Батзандан нарын тавьсан асуултад Улсын Их Хурлын гишүүн С.Оюун, Ойн бодлого зохицуулалтын газрын дарга Ц.Банзрагч нар хариулж, тайлбар хийв.

 **4.**Төслийн хавсралтын Бодлогыг хэрэгжүүлэх зорилт гэсэн Гуравдугаар бүлгийн 3.1 дэх заалтад доор дурдсан агуулгатай дараах дэд заалтууд нэмж, дугаарыг өөрчлөх.

 “3.1...түймрийн хор хөнөөлийг сурталчлах ажлыг эрчимжүүлж, түймрийг зогсоох шороон зурвас, ойн халз зурвас гаргах зэрэг бусад ойн аж ахуйн арга хэмжээг хэрэгжүүлэх, ойн түймэртэй тэмцэх ажлын материаллаг баазыг бэхжүүлэхэд төрөөс дэмжлэг үзүүлэх;

 “3.1...ойн түймрийн аюул бүхий үед эргүүл гаргах, түймрийг илрүүлэхэд сансрын мэдээлэл ашиглах, цахим харилцаа, сүлжээ бий болгох ажлыг зохион байгуулж, түймрийг шуурхай илрүүлж унтраах;

 “3.1... хөнөөлт шавжийн тоо толгойн өсөлт, бууралтад байнгын мониторинг хийсний үндсэн дээр шавжийн олшролтын эхний үед урьдчилан сэргийлэх арга хэмжээ авч, хөнөөлтийн голомттой талбайг бүрэн хяналтад авах;

 “3.1...хөнөөлт шавжийн олшролтын үед тэмцлийн арга хэмжээг хэрэгжүүлэх байнгын чадавх бий болгох;

 “3.1...ойн хөнөөлт шавж, өвчинтэй тэмцэх биологийн бэлдмэлийг дотооддоо үйлдвэрлэх ажлыг зохион байгуулж, биологи, биотехник, физик-механик аргыг өргөн нэвтрүүлэх, химийн бодис хэрэглэхээс бүрэн татгалзах;” гэж нэмэх.” саналыг дэмжье.

 Зөвшөөрсөн 10

 Татгалзсан 0

 Бүгд 10

 100 хувийн саналаар дэмжигдлээ.

 Зарчмын зөрүүтэй саналын томьёололтой холбогдуулан Улсын Их Хурлын гишүүн Б.Гарамгайбаатар, Ж.Батзандан, Б.Бат-Эрдэнэ нарын тавьсан асуултад Улсын Их Хурлын гишүүн С.Оюун, Ойн бодлого зохицуулалтын газрын дарга Ц.Банзрагч нар хариулж, тайлбар хийв.

 **5.**Төслийн хавсралтын 3.1.4 дэх заалтыг доор дурдсан байдлаар өөрчлөн найруулах:

 “3.1.4.мод, модон материалын эрэлт нийлүүлэлтийн оновчтой арга хэмжээ авах, хуулийн хариуцлагыг чангатгах, иргэдийн оролцоог урамшуулах зэрэг арга механизмыг хэрэглэх замаар хууль бус мод бэлтгэлийг таслан зогсоох” гэсэн саналыг дэмжье.

 Зөвшөөрсөн 8

 Татгалзсан 2

 Бүгд 10

 80.0 хувийн саналаар дэмжигдлээ.

 Зарчмын зөрүүтэй саналын томьёололтой холбогдуулан Улсын Их Хурлын гишүүн Б.Гарамгайбаатар, Ж.Батзандан нарын тавьсан асуултад Улсын Их Хурлын гишүүн С.Оюун, Ойн бодлого зохицуулалтын газрын дарга Ц.Банзрагч нар хариулж, тайлбар хийв.

 **6.**Төслийн хавсралтын “мод, модон материалын импортыг дэмжих, иргэдийн хэрэгцээг хангахуйц нийлүүлэлт хийх, хууль бус мод бэлтгэлийн талаарх мэдээллийг урамшуулах, мод орлох бүтээгдэхүүнийг нэмэгдүүлэх” гэсэн заалтыг хасах саналыг дэмжье.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 **7.**Төслийн хавсралтын 3.3.6 дахь дэд заалтыг доор дурдсан байдлаар өөрчлөн найруулж, 3.1 дэх заалтад шилжүүлж, дугаарыг өөрчлөх.

 “3.1...ойгоос олгох модны хэмжээг үе шаттай бууруулж, мод орлох бүтээгдэхүүнийг нэмэгдүүлэх, үйлдвэрлэлийн зориулалттай мод, модон материалын хэрэгцээг импортын модоор хангах бодлого баримталж, иргэдийн модон бүтээгдэхүүний хэрэгцээг ойн арчилгаа, цэвэрлэгээний болон түүвэрлэх огтлолт зэрэг ойн экосистемд халгүй аргаар бэлтгэсэн модоор хангах;” гэсэн саналыг дэмжье.

 Зөвшөөрсөн 8

 Татгалзсан 2

 Бүгд 10

 80.0 хувийн саналаар дэмжигдлээ.

 Зарчмын зөрүүтэй саналын томьёололтой холбогдуулан Улсын Их Хурлын гишүүн Б.Гарамгайбаатарын тавьсан асуултад Ойн бодлого зохицуулалтын газрын дарга Ц.Банзрагч хариулж, тайлбар хийв.

 **8.**Төслийн хавсралтын 3.2 дахь заалтад доор дурдсан агуулгатай дэд заалт нэмэх:

 “3.2...ойг нөхөн сэргээх, ойжуулах, таримал ойг худалдан авах зардлыг дэс дараатай нэмэгдүүлэх;” гэсэн саналыг дэмжье.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 **9.**Төслийн хавсралтын 3.3.8 дахь заалтыг доор дурдсан байдлаар өөрчлөн найруулах:

 “3.3.8.ойн хомсдол доройтлоос үүдэлтэй хүлэмжийн хийн ялгарлыг үе шаттай бууруулах төсөл хөтөлбөр хэрэгжүүлэх;” гэсэн саналыг дэмжье.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 **10.**Төслийн хавсралтын Бодлогыг хэрэгжүүлэх зорилт гэсэн Гуравдугаар бүлгийн 3.3 дахь заалтад доор дурдсан агуулгатай дараах дэд заалтууд нэмж, дугаарыг өөрчлөх.

 “3.3...сум, суурин газрын төсөвт байгууллагуудыг нэгдсэн халаалтад шилжүүлэх, мод орлох түлшний үйлдвэрлэлийг дэмжих, урамшуулах зэргээр түлшний модны хэрэглээг бууруулах;”

 3.3...ойн нөхөрлөл эзэмшлийн ойдоо менежментийн төлөвлөгөөний дагуу бие даасан үйл ажиллагаа явуулахад санхүүгийн болон техник, технологийн дэмжлэг үзүүлэх тусгай төсөл хэрэгжүүлэх.

 3.3...ойн нөөц бүхий аймаг, сумдын хөдөөгийн малчдын малын хашаа, түлээний хэрэглээг ойн арчилгаа, цэвэрлэгээнээс гарсан модоор хангах журмыг Байгаль орчны асуудал эрхэлсэн төрийн захиргааны төв байгууллага батлах.

 3.3...ойн дагалт баялгийн нөөцийг тогтоож, байгаль орчинд халгүй аргаар бэлтгэн ашиглах, судалгаа шинжилгээний ажлыг эрчимжүүлэн уламжлалт мэдлэгийг түгээн дэлгэрүүлэх, нөөц тархалт багатай дагалдах баялгийг байгаль дээр өсөж үржих, тэлэх боломжоор хангах, зориудаар тарималжуулах.” гэсэн саналыг дэмжье.

 Зөвшөөрсөн 7

 Татгалзсан 3

 Бүгд 10

 70.0 хувийн саналаар дэмжигдлээ.

 Зарчмын зөрүүтэй саналын томьёололтой холбогдуулан Улсын Их Хурлын гишүүн Б.Гарамгайбаатар, Я.Содбаатар нарын тавьсан асуултад Ойн бодлого зохицуулалтын газрын дарга Ц.Банзрагч хариулж, тайлбар хийв.

**11.**Төслийн хавсралтад доор дурдсан агуулгатай “Бодлогын хэрэгжилтийн үе шат, үр дүн” гэсэн Дөрөвдүгээр бүлэг нэмэх; гэсэн саналыг дэмжье.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

**12.**Төслийн хавсралтын “Бодлогын хэрэгжилтийн үе шат, үр дүн” гэсэн Дөрөвдүгээр бүлэгт доор дурдсан агуулгатай дараах заалтуудыг нэмж, дугаарыг өөрчлөх:

4...Төрөөс ойн талаар баримтлах бодлогыг хоёр үе шаттайгаар буюу нэгдүгээр үе шатыг 2015-2020 онд, хоёрдугаар үе шатыг 2020-2030 онд хэрэгжүүлнэ.

4...байгалийн аясаар сэргэн ургасан болон таримал ойн талбай 2020 он гэхэд 310.0 мянган га, 2030 он гэхэд 1500.0 мянган га-аар тус тус нэмэгдсэн байна.

4...Модон түүхий эдийн ашиглалтын төвшинг 80 хувьд хүргэж, иргэдийн мод, модон бүтээгдэхүүний хэрэгцээг бүрэн хангана.

4...Монгол орны ойн салбарт тогтвортой менежмент нэвтэрч, ойг хамгаалах, зохистой ашиглах, нөхөн сэргээх ажилд чанарын ахиц гарч, экологийн ач холбогдол бүхий эрүүл ой бий болно.

4...Ойн экосистем, биологийн олон янз байдлын хадгалалт, хамгаалалт сайжирна.

 4...Ойн дагалт баялгийн ашиглалтыг сайжруулах замаар хүн амын хүнсний хангамж, өрхийн орлогыг нэмэгдүүлнэ” гэсэн саналыг дэмжье.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 Улсын Их Хурлын гишүүн Я.Содбаатарын гаргасан, Ойн нөөц бүхий аймаг сумдын иргэд уламжлалт бүтээгдэхүүн үйлдвэрлэлийн зориулалтаар мод бэлтгэх журмыг Байгаль орчны асуудал эрхэлсэн төрийн захиргааны төв байгууллага, холбогдох орон нутгийн төрийн захиргааны байгууллагуудаас санал авч, батлах гэсэн саналыг дэмжье.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 Зарчмын зөрүүтэй саналын томьёололтой холбогдуулан Улсын Их Хурлын гишүүн Я.Содбаатарын тавьсан асуултад Улсын Их Хурлын гишүүн С.Оюун, Ойн бодлого зохицуулалтын газрын дарга Ц.Банзрагч нар хариулж, тайлбар хийв.

 Улсын Их Хурлын гишүүн Ж.Батзандангийн гаргасан, “**1.**Экологийн тэнцвэрийг хангах зорилгоор байгалийн гамшиг, экологийн гэмт хэргийн улмаас устсан ойг нэн тэргүүнд нөхөн сэргээх” гэсэн саналыг дэмжье.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 Улсын Их Хурлын гишүүн Ж.Батзандангийн гаргасан, “**2.**Ойн бодлоготой уялдуулан иргэд, аж ахуйн нэгжтэй байгуулсан ой ашиглах, эзэмших талаар байгуулсан гэрээг шинэчлэх” гэсэн саналыг дэмжье.

 Зөвшөөрсөн 1

 Татгалзсан 9

 Бүгд 10

 90.0 хувийн саналаар дэмжсэнгүй.

 Улсын Их Хурлын гишүүн Ж.Батзандангийн гаргасан, “**3.**Экологийн гэмт хэрэгт оногдуулах ял шийтгэлийг хорих, торгох ялаас илүүтэй учруулсан хохирлыг нөхөн төлүүлэх, экологийн гэмт хэрэг үйлдсэн этгээдээр ойжуулах ажил хөдөлмөр хийлгэх гэсэн” саналыг дэмжье.

 Зөвшөөрсөн 2

 Татгалзсан 8

 Бүгд 10

 80.0 хувийн саналаар дэмжсэнгүй.

 Улсын Их Хурлын гишүүн Ж.Батзандангийн гаргасан, “**4.**Уул уурхайн компаниудад экологийн татвар, хураамж тавих хэрэгтэй гэсэн саналыг дэмжье.

 Зөвшөөрсөн 3

 Татгалзсан 7

 Бүгд 10

 70.0 хувийн саналаар дэмжсэнгүй.

 Зарчмын зөрүүтэй саналын томьёололтой холбогдуулан Улсын Их Хурлын гишүүн Ж.Батзандангийн тавьсан асуултад Байнгын хорооны дарга, Улсын Их Хурлын гишүүн Су.Батболд, Улсын Их Хурлын гишүүн С.Оюун, Ойн бодлого зохицуулалтын газрын дарга Ц.Банзрагч нар хариулж, тайлбар хийв.

 Найруулгын шинжтэй зарчмын зөрүүтэй саналын томьёоллоор санал хураалт явуулав.

 **1.**Төслийн хавсралтын 2.1 дэх заалтыг доор дурдсанаар найруулах.

 “2.1.Монгол орны ойн экосистемийн тэнцвэрт байдлыг хадгалах, ойн хомсдол, доройтлыг зогсоох, ойг нөхөн сэргээх, ойжуулах замаар ойгоор бүрхэгдсэн талбайг нэмэгдүүлэх, зүй зохистой, тогтвортой ашиглахад чиглэсэн ойн тогтвортой менежментийг бий болгоход бодлогын зорилго оршино.”

 **2.**Төслийн хавсралтын 2.2.5 дахь дэд заалтыг доор дурдсан байдлаар найруулах:

 “2.2.5.ойн бодлого, хууль тогтоомж, бүтэц зохион байгуулалтыг сайжруулж, сонирхогч талуудын оролцоог хангасан “ойн сайн засаглал”-ыг бий болгох;”

 **3.**Төслийн хавсралтын нэг удаагийн түймэрт нэрвэгдэх ойн талбайн дундаж хэмжээг 2020 он гэхэд 30.0 хувь, 2030 он гэхэд 70.0 хувь хүртэл бууруулах гэсэн 3.1.1 дэх дэд заалтыг “Бодлогын хэрэгжилтийн үе шат, үр дүн” гэсэн Дөрөвдүгээр бүлэгт шилжүүлж, дугаарыг өөрчлөх.

 **4.**Төслийн хавсралтын 3.1.2 дахь дэд заалтын “хил дамнасан” гэсний өмнө “улсын” гэж нэмэх;

 **5.**Төслийн хавсралтын 3.1.3 дахь дэд заалтыг доор дурдсан байдлаар найруулж, “Бодлогын хэрэгжилтийн үе шат, үр дүн” гэсэн Дөрөвдүгээр бүлэгт шилжүүлж, дугаарыг өөрчлөх:

 4...ойн хөнөөлт шавж, өвчний тархалтын хөнөөлийн голомтыг 2020 он гэхэд 60.0 хувь хүртэл, 2030 он гэхэд бүрэн хяналтад авна.”

 **6.**Төслийн хавсралтын 3.2 дахь дэд заалтыг дор дурдсан байдлаар найруулах.

 “3.2.Ойг нөхөн сэргээх, ойжуулах, тарьц, суулгац ургуулах, сор шилмэл модны сайн чанарын үр бэлтгэх хэмжээг нэмэгдүүлэн, арга технологийг сайжруулж, бодит хүчин чадлыг бий болгох замаар ойгоор бүрхэгдсэн талбайг нэмэгдүүлэх бодлогын хүрээнд дараах зорилтыг хэрэгжүүлнэ.”

 **7.**Төслийн хавсралтын 3.2.5 дахь дэд заалтын “ойн зурвас” гэсний дараа “хот суурин газар ногоон байгууламж” гэж нэмэх.

 **8.**Төслийн хавсралтын 3.3 дахь заалтыг доор дурдсан байдлаар найруулах:

 “3.2.Ойн тогтвортой менежментийг бий болгон, ойгоос гарах бүтээгдэхүүний нэр төрлийг нэмэгдүүлж, экологийн болон эдийн засаг, нийгмийн үр ашгийг сайжруулах бодлогын хүрээнд дараах зорилтыг хэрэгжүүлнэ.”

 **9.**Төслийн хавсралтын 3.3.3 дахь дэд заалтыг доор дурдсан байдлаар найруулах:

 “3.3.3.ашиглалтын ой бүхий нутагт ойн замын сүлжээг сэргээн өргөжүүлж, ойн нөөцийг иж бүрэн, зүй зохистой, тогтвортой ашиглах үйлдвэрлэлийг дэмжих;”

 **10.**Төслийн хавсралтын 3.3.5 дахь дэд заалтыг доор дурдсан байдлаар найруулах:

 “3.3.5.ойн цэвэрлэгээгээр бэлтгэсэн хатсан мод, унанги, ойн бусад үлдэгдлийг боловсруулан төрөл бүрийн модлог хавтан, шахмал болон био түлшний дэвшилтэт технологи бүхий үйлдвэрлэлийг дэмжин хөгжүүлж, ойн нөөцийг эдийн засгийн эргэлтэд оруулах;”

 **11.**Төслийн хавсралтын “Ойн хомсдол доройтлоос үүдэлтэй хүлэмжийн хийн ялгарлыг “2020 онд 2.0 хувь, 2030 онд 5.0 хувь бууруулах” гэсэн 3.3.8 дахь дэд заалтыг “Бодлогын хэрэгжилтийн үе шат, үр дүн” гэсэн Дөрөвдүгээр бүлэгт шилжүүлж, дугаарыг өөрчлөх;

 **12.**Төслийн хавсралтын 3.4.1 дэх дэд заалтын “олон янзын амьдрах орчныг бүрдүүлэх” гэснийг олон янз байдлыг хамгаалах” гэж өөрчлөх;

 **14.**Төслийн хавсралтын 3.5 дахь заалтыг доор дурдсан байдлаар найруулах:

 “3.5.Ойн эрх зүйн орчныг сайжруулан “ойн сайн засаглал”-ыг бий болгож, салбарын шинжлэх ухаан, сургалт, боловсрол, мэдээлэл, сурталчилгааг эрчимжүүлэх бодлогын хүрээнд дараах зорилтыг хэрэгжүүлнэ;”

 **15.**Төслийн хавсралтын 3.5.2 дахь дэд заалтын “эзэнтэй болгох” гэсний дараа “үйл ажиллагааг эрчимжүүлэх” гэж нэмэх;

 **16.**Төслийн хавсралтын 3.5.3 дахь дэд заалтын “дэвшилтэт технологи” гэсний дараа “боловсруулах,” гэж нэмэх;

 **17.**Төслийн хавсралтын 2.2.2 дахь дэд заалтын “олон янзын амьдрах орчныг” гэснийг “олон янз байдлыг” гэж, 2.2.3 дахь дэд заалтын “бүтээгдэхүүнлэг чанарыг” гэснийг “бүтээмжийг” гэж, 3.1 дэх заалтын “ойн нөөцийг” гэснийг “ойг хомсдол” гэж, 3.2.1 дэх дэд заалтын “удамшлын чанар сайтай” гэснийг “сор шилмэл модны сайн чанарын” гэж, 3.3.2 дахь дэд заалтын “янзын” гэснийг “янз байдлын” гэж, 3.3.4 дэх дэд заалтын “бүтээгдэхүүнлэг чанар, өгөөж” гэснийг “бүтээмж” гэж, 3.3.7 дахь дэд заалтын “гэрчилгээжүүлэлтийн” гэснийг “итгэмжлэлийн”, “гэрчилгээ” гэснийг “итгэмжлэл” гэж, 3.4.3 дахь дэд заалтыг “донор” гэснийг “олон улсын байгууллага, бусад” гэж, 3.5.2 дахь дэд заалтын “нөхөрлөлүүдийн сайн дурын үндсэн дээр” гэснийг “нөхөрлөл” гэж, 3.5.4 дэх дэд заалтын “чиглэлийн” гэснийг “мэргэжлийн”, “сургалтын” гэснийг “сургалт үйлдвэрлэлийн” гэж тус тус өөрчлөх;

 **18.**Төслийн хавсралтын 2.2 дахь заалтаас “Монгол орны” гэснийг, 2.2.4 дэх дэд заалтаас “хүрээлэн буй орчныг хамгаалах”, “ашигт” чанар гэснийг, 2.2.8 дахь дэд заалтаас “тэд”, “үндсэн” гэснийг, 3.2.3 дахь дэд заалтаас “ойн сангийн” гэснийг, 3.3.1 дэх дэд заалтаас “асуудлыг иж бүрнээр нь хэрэгжүүлэх”, “нөөцийн” гэснийг, 3.3.2 дахь дэд заалтаас “ойн сан бүхий газар дахь” гэснийг, 3.4.3 дахь дэд заалтаас “тэндээс орох” гэснийг, 3.4.4 дэх заалтын “усны” гэсний дараах “хамгаалах” гэснийг, 3.5.1 дэх дэд заалтаас “нөөцийн” гэснийг, 3.5.7 дахь дэд заалтаас “тархалтын”, “бууруулж” гэснийг тус тус хасах.” гэсэн саналыг дэмжье.

 Зөвшөөрсөн 7

 Татгалзсан 3

 Бүгд 10

 70.0 хувийн саналаар дэмжигдлээ.

 Найруулгын шинжтэй саналтай холбогдуулан Улсын Их Хурлын гишүүн Я.Содбаатар, Ж.Батзандан нарын тавьсан асуултад Улсын Их Хурлын гишүүн С.Оюун, Ойн бодлого зохицуулалтын газрын дарга Ц.Банзрагч нар хариулж, тайлбар хийв.

 Байнгын хорооны санал, дүгнэлтийг Улсын Их Хурлын гишүүн С.Оюун, Улсын Их Хурлын чуулганы нэгдсэн хуралдаанд танилцуулахаар тогтов.

 Уг асуудлыг 11 цаг 38 минутад хэлэлцэж дуусав.

Засгийн газрын 2015 оны 02 дугаар сарын 17-ны өдөр өргөн мэдүүлсэн Ойн тухай хуульд нэмэлт, өөрчлөлт оруулах тухай хуулийн төсөл түүнийг дагалдан өргөн мэдүүлсэн Байгаль орчныг хамгаалах тухай хуульд нэмэлт, өөрчлөлт оруулах тухай, Засгийн газрын тусгай сангийн тухай хуульд нэмэлт оруулах тухай, Эрүүгийн хуульд нэмэлт оруулах тухай хуулийн төслүүдийг Улсын Их Хурлын чуулганы нэгдсэн хуралдаанд холбогдох шатны хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын гишүүн Ж.Батзандан, гишүүдээр Я.Содбаатар, Д.Тэрбишдагва болон бусад гишүүдийг томилон ажиллуулахаар тогтов.

 Хуралдаан 1 цаг 52 минут үргэлжилж, 11 цаг 40 минутад өндөрлөв.

 Тэмдэглэлтэй танилцсан:

 БАЙГАЛЬ ОРЧИН, ХҮНС

 ХӨДӨӨ АЖ АХУЙН БАЙНГЫН

 ХОРООНЫ ДАРГА СУ.БАТБОЛД

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН**

**2015 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**4 ДҮГЭЭР САРЫН 22-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 ***Хуралдаан 09 цаг .. минутад эхлэв.***

 **Су.Батболд: -** Байнгын хорооны гишүүдийнэнэ өдрийн амгаланг айлтгая. Хуралдааны ирц 10 гишүүн ирж, 52.6 хувьтай учраас Байгаль орчин, хүнс, хөдөө аж ахуйн байнгын хорооны 2015 оны 4 дүгээр сарын 22-ны өдрийн хуралдаан нээснийг мэдэгдье.

 Өнөөдөр Байнгын хорооны хуралдаанаар хоёр асуудал хэлэлцэхээр төлөвлөсөн. Нэгдүгээрт, Төрөөс ойн талаар баримтлах бодлого батлах тухай Улсын Их Хурлын тогтоолын төсөл, энэ төслийг Засгийн газар 2014 оны 9 дүгээр сарын 04-ний өдөр өргөн мэдүүлсэн байгаа. Өнөөдөр анхны хэлэлцүүлгийг хийнэ.

 Хоёрдугаарт, Байгаль орчин төлөв байдлын 2013, 2014 оны тайланг сонсох асуудал байгаа. Энэ тайланг сонсоход бол дэг дээр тухайн сайд байх учиртай. Байгаль орчны сайд Д.Оюунхорол Япон Улсад албан томилолттой байгаа учраас Байгаль орчин төлөв байдлын тайланг хойшлуулж өгөөч гэсэн хүсэлт тавьсан.

 Байгаль орчин төлөв байдлын 2013, 2014 оны тайлан хэлэлцэх асуудлын төлөвлөгөөнд орсон учраас хойшлуулъя гэж бодож байна.

 Эхний асуудлаа хэлэлцье. Ойн талаар баримтлах бодлого Засгийн газраас гараад Байнгын хороонд ирээд ажлын хэсэг байгуулагдаад ажилласан учраас энэ асуудлаа Байнгын хороо яриад явж болно гэж үзэж байгаа.

 Хэлэлцэх асуудалтай холбоотой асуулттай гишүүд байна уу? Д.Тэрбишдагва гишүүн.

 **Д.Тэрбишдагва: -** Байгаль орчин төлөв байдлын 2013, 2014 оны тайлан 3 дахь удаагаа хойшилж байна. Сайд байхгүй байхад дэд сайд орлоод оруулж болно шүү дээ, нэгд Тэгэхгүй бол энэ чинь 2013, 2014 оны тайлан хэлэлцээд хагас жил дуусаад 2015 оны тал болтол тайлан хэлэлцэхгүй байсаар байна. Энэ тийм хүнд асуудал биш шүү дээ. Хоёр асуудал гээд хурал эхэлдэг. Үүнийгээ хэлэлцээд явж болдоггүй юм уу. Тийм хүнд асуудал биш. Дэд сайд ороод явж болно шүү дээ дэгээр бол. 2013, 2014 оны тайлан хэлэлцээд 2015 оныхоо өнөөдөр чинь ойн түймэр, хулгана, оготно гээд л хавар, зуны ажил эхлэх гэж байгаа энэ үед чинь 2015 онд юу хийх гэж байгаа гэдгийг яг л одоо ярихгүй бол хагас жил өнгөрлөө. Тийм учраас 3 дахь удаа хойшлуулж болж байгаа юм уу. Ер нь бол сайдууд эсвэл ирээд байдаггүй. Эсвэл гадаад явдаг. Ийм л болоод байна. Тэгэхээр энэ бол хүнд асуудал биш. Дэд сайд нь ороод хэлэлцүүлж болдоггүй юм уу гэсэн саналтай байна.

 **Су.Батболд: -** Бид нар хэлэлцье гээд Байнгын хороо Даргын зөвлөлөөр оруулаад төлөвлөгөөнд тусгасан байсан. Сая Засгийн газар шинэ бүтэц бүрэлдэхүүн бий болоод Д.Оюунхорол сайд томилогдсон. Би өөрөө байж хэлэлцүүлье гэсэн санал гаргасан.

 Дэгийн 47.4 дээр тайланг тухайн байгууллагын дарга танилцуулна гээд бичсэн юм байна билээ. Тийм учраас 1 долоо хоног хойшлуулъя. Би бас хойшлуулаад байгаа шалтгаан бол нэлээн нухацтай ярилцъя гэж бодоод байгаа юм. Манай салбарын хамгийн гол зүйл байдаг учир би сайд нь байж байгаад Байнгын хорооны гишүүдийн өргөн бүрэлдэхүүнтэй байж байгаад сайн ярилцъя гэсэн бодолтой байгаа юм. Би Д.Тэрбишдагва гишүүний саналыг хүлээж авч байна.

 Нэг асуудлаараа Төрөөс ойн талаар баримтлах бодлого батлах тухай Улсын Их Хурлын тогтоолын төслийг хэлэлцье. Өөр санал байхгүй учир энэ асуудлаа хэлэлцье.

 Төрөөс ойн талаар баримтлах бодлого батлах тухай Улсын Их Хурлын тогтоолын төслийн анхны хэлэлцүүлгийг хийе.

 Хэлэлцэж буй асуудалтай холбогдуулж ажлын хэсэг ирсэн байгаа. Байгаль орчин, ногоон хөгжил, аялал жуулчлалын дэд сайд Н.Хүрэлсүх, Ойн бодлого зохицуулалтын газрын дарга Ц.Банзрагч, Аж үйлдвэрийн яамны Хөнгөн үйлдвэрийн бодлого зохицуулалтын газрын ахлах мэргэжилтэн Г.Баярсайхан, Шинжлэх ухааны академийн Ботаникийн хүрээлэнгийн эрдэм шинжилгээний ажилтан, академич Ч.Доржсүрэн ирсэн байна. Монголын ойчдын нэгдсэн холбооны ерөнхийлөгч Г.Лувсанцэрэн ирээгүй байгаа юм байна. Ийм ажлын хэсэг байна.

 С.Оюун гишүүн ажлын хэсгийг ахалж байгаа. Ажлын хэсэг удаан хугацаанд ажилласан. Хоёр чуулганы хугацаа өнгөрч байгаа. Өргөн барьснаас хойш. С.Оюун гишүүн анхны хэлэлцүүлэгт бэлтгэсэн талаар товчхон танилцуулга хийнэ. С.Оюун гишүүнийг урьж байна.

 **С.Оюун:** - Баярлалаа. Байгаль орчин, хүнс, хөдөө аж ахуйн байнгын хорооны 2015 оны 02 дугаар сарын 4-ний өдрийн 01 тогтоолоор Төрөөс ойн талаар баримтлах бодлого батлах тухай Улсын Их Хурлын тогтоолын төслийг хэлэлцүүлэгт бэлтгэх ажлын хэсгийг байгуулсан юм. Би даргалаад Г.Баярсайхан гишүүн, Ц.Оюунгэрэл гишүүн, Я.Содбаатар гишүүн, Д.Тэрбишдагва гишүүн гэсэн 5 гишүүний бүрэлдэхүүнтэй байгуулсан. 3 удаа хуралдсан. Дэд ажлын хэсэг 6 удаа хуралдсан.

 Тогтоолын төслийн хэлэлцэх эсэхийг Байнгын хороо болон Чуулганы нэгдсэн хуралдаанаар хэлэлцэхэд, нэлээн олон гишүүд санал хэлсэн байдаг. Тэр чуулган дээр хэлсэн саналуудыг бид нар тусгахыг хичээсэн. Улсын Их Хурлын гишүүн Г.Батхүү, Н.Батцэрэг, Д.Ганхуяг, Ц.Даваасүрэн, Н.Номтойбаяр, Л.Энх-Амгалан, н.Энхболд нар оновчтой саналууд гаргасан. Бид судалж үзээд нэгтгэн, зарчмын зөрүүтэй саналын томьёоллыг бэлтгэж, ажлын хэсгийн гишүүдээр хэлэлцүүлэн, санал хураалгаж, та бүгдэд хүргүүлсэн байгаа.

 Дэд ажлын хэсэг байгуулагдсан. 6 удаа хуралдсан гэж хэлсэн. Энэ дэд ажлын хэсэг тогтоолын төслийн хавсралтын бодлого хэрэгжүүлэх зорилтын 3.1 дэх ойн түймэр болон хөнөөлт шавж өвчнөөс хамгаалах зорилт болон холбогдох бусад заалтууд найруулгын болон нэр томьёо, үг хэллэг жигдлэх зэргээр гүйцээн боловсруулж, ажлын хэсгийн гишүүд бас дэд хэсгийн саналууд дээр бас санал хураасан. Бодлогын хэрэгжилтийн үе шат, үр дүн гэсэн 4 дүгээр бүлэг бас нэмсэн. Бодлого бол 2 үе шаттай хэрэгжинэ. 2020 он, 2030 он хүртэл гээд. Тус бүрт нь үр дүнгийн заалтууд оруулсан.

 Чуулганы хуралдааны дэгийн тухай хуулийн 16 дугаар зүйлийн 6.1-д заасны дагуу ажлын болон дэд ажлын хэсэг Онцгой байдлын ерөнхий газрын холбогдох албан тушаалтнуудад тогтоолын төслийг хүргүүлж санал авсан.

 Одоо та бүгдэд тараасан материалд 12 зарчмын зөрүүтэй санал, найруулгын 18 санал байгаа. Эдгээртэй та бүхэн танилцаж санал хураалтад оролцож дэмжиж өгнө үү. Баярлалаа.

 **Су.Батболд: -** С.Оюун гишүүнд баярлалаа. Дэгээр бол шууд асуулт асууж явах учиртай. Би ингэж бодож байна. Зарчмын зөрүүтэй 12, найруулгын 18 санал байгаа. Тэгэхээр зарчмын зөрүүтэй саналуудын томьёолол болгон дээр гишүүд асуугаад явах уу?

 Зарчмын зөрүүтэй саналын томьёоллын нэгдүгээр саналыг уншиж танилцуулъя.

 Төслийн хавсралтын Нийтлэг үндэслэл гэсэн Нэгдүгээр бүлгээс “Төрөөс ойн талаар баримтлах бодлого нь тодорхой зарчмууд дээр суурилсан бөгөөд бодлогын эдгээр зарчим нь нэгдмэл шинж чанартай тул тэдгээрийн аль нэгийг орхигдуулбал нийгэм, эдийн засаг, байгаль орчинд зохисгүй үр дагавар авчрах магадлалтай.” гэсэн 5 дахь өгүүлбэрийг хасах гэсэн зарчмын зөрүүтэй санал байна. Үүнтэй холбоотой асуулт байна уу? Нэрсээ өгөөрэй. Б.Гарамгайбаатар гишүүн, Ж.Батзандан гишүүнээр тасалъя. Б.Гарамгайбаатар гишүүн асууя.

 **Б.Гарамгайбаатар:** **-** Баярлалаа. Энэ Төрөөс ойн тухай бодлого батлах тухай бодлогын баримт бичиг батлах юм байна. Тэгэхээр өмнө нь ийм бодлогын баримт бичиг байсан уу гэдэг нэг асуудал байна.

 Хоёрдугаарт, бодлогын баримт бичиг бол мэдээж хууль тогтоомжийг сайжруулах, ахиц дэвшил авчрах гэж гарч байгаа байх гэж бодож байна. Энэ бодлогын баримт бичгийг баталснаар яг энэ салбарт ямар ахиц гарах вэ гэж эхлээд асууя. Дотор нь асуух зүйл зөндөө байна.

 **Су.Батболд: -** Н.Хүрэлсүх сайд хариулах уу? Хоёрдугаар микрофон. Дараа нь С.Оюун гишүүн. Ц.Банзрагч. 3 дугаар микрофон.

 **Ц.Банзрагч:-** Өмнө нь энэ Их Хурлын төвшинд баталсан бодлогын бичиг баримт байгаагүй. Ойн тухай хууль 2012.05.17-ны өдөр Байгаль орчны багц хуулийн хүрээнд өөрчлөхөд Улсын Их Хурлын бүрэн эрх дээр Ойн талаар төрөөс баримтлах бодлогыг батална гэсэн эрх зүйн үндсийг зааж өгсөн байгаа. Өмнө нь бол Ойн үндэсний хөтөлбөр гэдгийг Засгийн газрын тогтоолын төвшинд баталж байсан.

 Гурав дахь хүчин зүйл бол гадаад хүчин зүйл байгаа. Энэ 2010 онд Биологийн олон янз байдлын конвенцийн хурал болсон. 2020 гэсэн зорилт дэвшүүлсэн. Дараа нь Нэгдсэн Үндэстний Байгууллагын Ойн форум гэсэн байгууллага байдаг. Истанбул хотод 10 дахь хуралдаан болсон. Тэр үеийн Байгаль орчны сайд бид нар оролцсон. Эндээс гарсан зөвлөмжид улс үндэстэн бүр өөрийн төрөөс баримтлах бодлогоо тогтоон, энэ үндсэн дээр цаашдын хамтын ажиллагааг хөгжүүлнэ гэсэн уриалгын чанартай зөвлөмж гарсан.

 Тийм учраас хуулийн дагуу, нөгөө талдаа бодлого гарснаар Б.Гарамгайбаатар гишүүний асууж байгаа нэг гол үр дүн бол олон улсын байгууллагаас цаашид тодорхой бодлогыг нь тодорхойлсон тохиолдолд, үе шаттай дэмжлэг үзүүлэх боломж бүрдэнэ гэсэн. Ийм үр дүн байгаа. Үр дүн бол өнөөдрийн санал хураалтын асуултад нэлээн тодорхой тавигдсан байгаа.

 Хоёр дахь гол өөрчлөлт юу вэ гэвэл Ойн үндэсний хөтөлбөр бол өнөөдрийг хүртэл баримталж ирсэн Ойн бодлого бол хэрэглээнд суурилсан байгаа. Өөрөөр хэлбэл, иргэдийнхээ модон материалын хэрэгцээг хангана гэсэн зорилт байсан. Модноос 25 мянга орчим зүйлийн бүтээгдэхүүн, ширээ, сандлаас авхуулаад хийдэг гэж. Энэ бодлого гарснаар зарчмын хувьд өнгөрсөн жил Монгол Улс ойгоо тоолсон. Үлэмжийн хий, дулааралтай холбогдуулаад ойн хүлэмжийн хийг шингээх, хүчилтөрөгчийг ялгаруулах, хөрс, усны горимыг зохицуулах зэрэг эко системийн хандлагыг нэгдүгээрт тавьснаараа зарчмын шинжтэй өөрчлөлт байгаа.

 Бусад өөрчлөлтүүд санал хураах асуудал дээр байгаа. Баярлалаа.

 **Су.Батболд: -** Баярлалаа. Б.Гарамгайбаатар гишүүн тодруулъя.

 **Б.Гарамгайбаатар: - Х**эрэглээнд тулгуурласан бодлого барьж байсан гэж байна. Одоо иргэдийн модны хэрэглээг бууруулна гэж байна лээ. Хассан байна лээ тэр заалтуудаа. Тэгэхээр чинь нэг тийм заалт харагдаж байсан. Би сая сонслоо.

 Хоёр дахь нь болохоор бид нар чинь манай Монгол Улсын ой, ойн сав бүхий газрууд бол насжилтаараа бол бүр яваад дууссан. Тэгээд ийм ой байгаа гэж ярьж байгаа. Үүнийгээ хэрэглэхгүйгээр дуусгах уу? Яах ёстой юм түүн дээр бодлого байх ёстой гэж бодож байна. Нэгэнт л нөхөн сэргээлт бол урт хугацаанд явагдана гэдгийг ойлгосон. Гадна, дотны дэмжлэг авах зорилгоор бодлогын баримт бичиг гаргаж байгаа юм байна. Бусад стандартад тохируулж байгаа юм байна.

 Гэхдээ одоо байгаа энэ … /минут дуусав/

 **Су.Батболд: -** 3 дугаар микрофон. Дараа нь С.Оюун гишүүн нэмэлт хариул.

 **Ц.Банзрагч: -** Үнэхээр Монгол орны ойн 78 орчим хувь нь болж гүйцсэн буюу хөгширсөн ой байгаа. Ой хөгширсөн ч Монгол орны ойн онцлог нь бол усны 3 ай сав газрын эхийг хамгаалж байдаг. Өөрөөр хэлбэл, Хойд мөсөн далайн эх болсон ой бол Монгол Улсын ойн доор байгаа цэвдгээс ихэнх нь тэжээгдэж байгаа. Амар мөрнөөс эхлээд. Мөн одоо Номхон далайн урсгал уруу Хэрлэн голоор гараад явдаг. Монгол Улсад гадагш урсгалгүй Завхан гол мэтийн ийм урсгалыг барьдаг учраас эхний ээлжид экологийн ач холбогдол өндөр байгаа.

 Гэхдээ үүн дээр маш тодорхой гишүүний асууж байгаа асуудал дараагийн санал дээр томьёологдсон байгаа. Өөрөө хэлбэл, 3 сая иргэдийн модон материалын хэрэгцээг Монголын ой хангана гэж байгаа. Өсөн нэмэгдэж байгаа уул уурхай болон бусад үйлдвэрлэлийн хэрэгцээг импортын модоор хангах зарчим баримтална гэж байгаа.

 Монголд нойтон модны хэрэглээг бид хязгаарлаж байгаа. Төмөр замын дэрэнд мод хэрэглэхийг бол өмнөх Засгийн газрын үед тушаал гараад хориглосон. Дараа нь … /микрофон тасрав/

 **Су.Батболд: -** С.Оюун гишүүн.

 **С.Оюун: -** Боломжоороо, ялангуяа тогтвортой менежмент гэж ярьж байгаа. Тэр тогтвортой ашиглалтыг дэмжих заалтууд нэлээн орсон байгаа. Б.Гарамгайбаатар гишүүн ээ. Ингэж байгаа. Үнэн л дээ бас 70 гаруй хувь нь хөгшин ой учраас бид нар нөөц дээрээ тулгуурлаад нойтон биш аль болох ойн цэвэрлэгээгээр, арчилгаагаар ашиглалтыг нэмэгдүүлнэ гэсэн заалтууд орсон байгаа. Жишээлбэл, ашиглалтын ой бүхий нутагт ойн замын сүлжээг сэргээн өргөжүүлнэ. Зам байхгүй учраас орж чаддаггүй шүү дээ. Түүн дээр олон жил маргаан болсон юм. Тэгэхээр одоо тэр ашиглаж болох арчилгаа, цэвэрлэгээгээр ашиглаж болох ойг ашиглая гэсэн заалтууд орсон. Тогтвортой ашиглах үйлдвэрлэлийг дэмжих гэсэн томьёоллууд байж байгаа. Дээрээс нь түргэн ургадаг бүтээмж сайтай модыг тарьж ургуулах замаар үйлдвэрлэлийн зориулалттай байгуулна гээд ер нь таримал ойг төр худалдаж авах, ийм тогтолцоог жил хагасын өмнө хуульдаа оруулаад, журмыг нь гаргасан юм.

 Урьд нь бол улс сайндаа 2 тэрбум төгрөг зарцуулаад ойжуулалт хийдэг байсан бол одоо хувийн хэвшил, иргэн, аж ахуйн нэгж төрийн бус байгууллагууд ч гэсэн мод тариад, тэр мод нь төгөл болж ургах юм бол улс нь нөхөж худалдаж авна. Худалдаж авахдаа нэлээн өндөр тариф тавиад, таримал модыг худалдаж авах эдийн засгийн хөшүүргүүдийг бий болгосон. Дээрээс нь гаднаас орж ирж байгаа мод, модон материалыг татвараас чөлөөлсөн. Ойжуулалттай холбоотой бүх төрлийн татвар, НӨТ-ийг тэглэсэн. Сүүлийн 2 жилийн хугацаанд.

 Ойжуулалттай холбоотой нэлээн их дэвшилттэй, шинэчлэл хийгдсэн. Бид аль болох эдийн засгийн хөшүүргийг бий болгоё гэсэн ийм зарчмыг барьсан. Өнгөрсөн 2 жилд. Эдгээрийг үргэлжлүүлэх ийм зарчим орсон. Ойн цэвэрлэгээгээр бэлтгэсэн хатсан мод ,унанги бусад үлдэгдлийг боловсруулан, төрөл бүрийн модлог хавтан шахмал болон био түлшний дэвшилтэт технологи бүхий үйлдвэрлэлийг дэмжинэ. Ойн нөөцийг эдийн засгийн эргэлтэд оруулна гэсэн заалтууд байгаа шүү.

 Мэдээж хамгаалах маш чухал. Нойтон модоо илүү их хамгаална. Арчилгаа, цэвэрлэгээгээр ойгоо эрүүлжүүлэх, ашиглах гэсэн заалтууд орсон байгаа шүү. Баярлалаа.

 **Су.Батболд: -** Ж.Батзандан гишүүн асуултаа асууя.

 **Ж.Батзандан: -** Зарчмын зөрүүтэй саналыг дэмжиж байна. Илүүдэл заалт, өгүүлбэр байгаа учраас хасаж байна гэж би ойлгож байна. Бодлого дээр би бас нэг анхны хэлэлцэх эсэхийг шийдэх үеэр хэдэн зүйл хэлж байсан юм. Ойн бодлогыг, Байгаль орчны хамгааллын бодлогыг уул уурхайтай холбож өг гэж. Уул уурхайгаас болоод олон мянган мод, байгаль орчин экологийн тэнцвэр алдагдаж байгааг бид мэдэж байгаа.

 Нөгөө талаас Байгаль орчны бодлого, Ойн бодлогоо барилга, замын салбарын бодлоготой уяж өг гэж. Мэдээж одоо нэг жаахан уях гэж оролдсон оролдлогууд байгаа. Гэхдээ амьдрал дээр илүү бодитой болгож, хэрэгжих нөхцөлийг нь хангаж өгсөн заалтыг оруулаач гэж. Үүнийг бодно биз дээ.

 Дээрээс нь Ойн бодлого гаргах гэж байгаа бол бас тулгамдаж байгаа хэд хэдэн асуудлаа шийдье. Улаанбаатар хотын урд талын Богд уул гэж дархан цаазат газрыг хэдэн компани, хувь хүн хэдэн талаас нь хашаад байгааг та бүхэн мэдэж байгаа. Энэ ойн баялаг хэдэн аж ахуйн нэгж, хэдэн хувь хүн, хэдэн даргын эзэмшлийн өмч хөрөнгө юм уу, ард иргэдэд зориулагдсан баялаг юм уу гэдгийг ялгамаар байна. Богд уулын ард талын газрууд бол хэдэн дарга нар хашаалаад авсан байгааг бид нар харж байгаа.

 Улсын Их Хурлаас 2013 оны үед ажлын хэсэг гараад үүнийг шалгуулахаар оруулсан боловч, тэр ажлын хэсэг дүгнэлтээ гаргаагүй байдаг юм. Үүнийг нэг цэгцэлье. Энэ бол ганцхан Улаанбаатарын эргэн тойрны ойн сав, ой модтой холбоотой асуудал биш Монгол орон даяар ийм байгаа. Үүнийг цэгцэлнэ гэсэн заалт оруулж ир.

 Дээрээс нь ой мод хулгайлдаг, ойг түлээ түлш гэж хардаг, ойд түймэр тавьдаг өөрөөр хэлбэл, экологийн гэмт хэрэг үйлдсэн нөхрүүдийн ялыг зөвхөн шоронд хорьж эдлүүлдэг биш байгаль орчны нөхөн сэргээлтийг хийхэд тэр хүмүүсийн хүч хөдөлмөрийг зарцуулах ёстой.

 Өөрөөр хэлбэл одоо Эрүүгийн хуульд ял наймаалах гэдэг хэлбэр, ял шилжүүлэх гэдэг хэлбэр орж ирж байгаа. Мод хулгайлсан хүнийг нэг жил юм уу, хоёр жил шоронд суулгаснаас, нэг жилийн хорих ялын оронд 10 мянган мод тариулах гэдэг юм уу, хоёр жил шоронд суулгахын оронд 20 мянган мод тариад ялаасаа гар гэдэг энэ шаардлагыг тавьж болно. Иймэрхүү маягаар Эрүүгийн бодлоготойгоо уяж өгөөч гэж хүсэлт тавьж байна.

 Гуравдугаарт, технологийн дэвшлүүдийг ойжуулах бодлого дээр ашиглах ёстой. Шинэ Зеланд, Унгар Улсын эрдэмтдийн гаргасан хуурай болон хүйтэн нөхцөлд хурдан ургадаг моднууд сүүлийн үед гараад ирлээ. Би эрдэмтэдтэй уулзсан. Сая Ерөнхийлөгч нь ирэхдээ манай удирдлагуудад саналаа тавьсан. Энэ бодлогод тусгасан байна. Шинэ технологи, шинжлэх ухааны дэвшилтэт технологийг ашиглана гэсэн байна, энэ зүйтэй гэж ойлгож байна.

 Цааш нь нэг санаа байгаа. Түрүүн хэлэлцэх асуудлын хүрээнд хэлсэн. Нөхөрлөлүүдийг дэмжиж өгөх хэрэгтэй. Ойн мэргэжилтэн гэдэг албан ёсны мэргэжлийн хүнийг гаргаж ирэх хэрэгтэй. Энд ойн мэргэжилтэн байна уу? Ойн инженер гэдэг хүн байна уу? Нэг, хоёр, гурван хүн байгаа юм байна. Социализмын үед ойн инженерүүдийг маш сайн бэлдэж байсан. Одоо энэ тогтолцоог ашигла. Ялангуяа, ойн инженер бэлтгэх тогтолцоо европ талдаа маш сайн байгаа. Оюутнуудаа явуул. Залуучуудаа сурга. Ингэж байж бид мэргэжлийн өндөр төвшинд ойжуулах бодлого хийнэ шүү гэдгийг хэлмээр байна.

 **Су.Батболд:** - Гишүүд асуулт асуулаа. Ж.Батзандан гишүүний асуултад С.Оюун гишүүн хариулах уу? Ихэнх нь санал байлаа.

 **С.Оюун: -** Дүйцүүлэн хамгаалах гэдэг ойлголт хуульд орсон байгаа. Журам нь гарсан байгаа, Ж.Батзандан гишүүн ээ. Дүйцүүлэн хамгаалах буюу өөрийн чинь яг хэлээд байгаа зөв санаа л даа. Уул уурхай, дэд бүтэц бусад хөгжил дэвшил, төслүүдтэйгээр холбоотойгоор тэнд хэдийгээр нөхөн сэргээлт хэчнээн сайн хийсэн ч гэсэн ямар нэг байдлаар нүх үлддэг ч юм уу байгаль орчинд нөлөөлөх нөлөөлөл үлдэж байгаа учраас яг тэр хэмжээгээр өөр газар дүйцүүлэн хамгаалах. Мод тарих ч юм уу, ойн амьтныг хамгаалдаг ч юм уу, ийм зүйлийг уул уурхай бусад салбарууд үйлдвэрлэлийн салбарууд хэрэгжүүлэх ийм хуулийн заалт журам гарсан байгаа. Үүнийг хэрэгжүүлэх нь чухал. Гараад удаагүй, энэ зохицуулалт.

 Богд уулын тухайд бол мэдээж яамныхан хариулах биз. Тусгай хамгаалалттай газар нутгийн тухай хууль 1994 онд батлагдаад түүнээс хойш шинэчлэгдээгүй ирсэн. Хоёр жил боловсруулагдаад, хэлэлцүүлэг явуулаад Тусгай хамгаалалттай газар нутгийн тухай хуулийн төслийг Засгийн газраар хэлэлцүүлээд өргөн барихад бэлэн болгосон байсан. Энэ хууль одоо Засгийн газар өргөн бариад Их Хурлаар хэлэлцүүлэх байх гэж найдаж байна. Түүн дээр тодорхой дэвшилттэй зүйл, заалтууд орсон байгаа.

 Модны хулгайтай холбоотойгоор хууль өргөн баригдсан байгаа. Ж.Батзандан гишүүн мэдэж байгаа байх. Түрүүний Байнгын хороогоор хэлэлцсэн. Модны хулгайтай холбоотой Ойн тухай хуульд нэмэлт, өөрчлөлт оруулах явцдаа таны санаа байвал, ажлын хэсэгт саналаа хэлнэ биз. Ажлын хэсгийг бараг та өөрөө даргалах юм байна шүү дээ. Баярлалаа.

 **Су.Батболд: -** Асуулт асууж, хариулт дууслаа. Н.Хүрэлсүх дэд сайд.

 **Н.Хүрэлсүх: -** Тусгай хамгаалалттай газар нутгийн тухай хуулиар, Газрын тухай хуулиар бол Богд уулын асуудал тусдаа яригддаг. Таны ярьж байгаа асуудлыг яаман дээр байнга ярьж байгаа. Ажлын хэсэг гарсан ажиллаж байгаа. Энэ газар олголт, энэ асуудал дээр үе үеийн Засгийн газар газар олгосон байдаг. Үнэндээ яам бол дийлэхгүй байгаа. Улсын Их Хуралд үүний бодлогыг оруулах байх бас яамнаас.

 **Су.Батболд: -** Ж.Батзандан гишүүн.

 **Ж.Батзандан: -** Тусгай хамгаалалттай газруудыг чинь ойн сан бүхий газруудыг чинь хэдэн аж ахуйн нэгж, хэдэн компаниуд хуваагаад авсан. Өмнөх Засгийн газрын үед. Ард иргэдийн бухимдаад байгаа нэг шалтгаан нь байгалийн хамгийн сайхан газрыг эрх мэдэлтнүүд, дарга нар нь авдаг, иргэдэд олддоггүй гэж уурладаг юм. Хууль бусаар олгогдсон. Одоо үүнийгээ цэгцэл. Монгол орон жаахан шударга амьдармаар байна. Би С.Оюун сайдын үед үүнийг хүлээсэн. Энэ чиглэлд олигтой бодлого гараагүй. Одоо Д.Оюунхорол сайдын үед би хүлээж байгаа. Богд уулын асуудлыг шийд. Шударга бус байдал дандаа шударга бусаар үргэлжилнэ гэж байхгүй. Шударга бус байдлыг халж, шударга ёсыг тогтоох ёстой.

 Байгалийн баялаг гэдэг бол нийт ард түмнийх болохоос хэдэн дарга, хэдэн эрх мэдэлтнийх, хэдэн баян хүнийх биш. Би үүн дээр ийм байр суурьтай байгаа. Энэ бодлогыг хэрвээ та нар шийдэж чадахгүй байгаа бол надаар ахлуулаад ажлын хэсэг гаргаад байх.

 **Су.Батболд: -** Гишүүд асуулт асууж, хариултаа авч дууслаа. Түрүүний уншсанаар төслийн хавсралтын нийтлэг үндэслэл гэсэн нэгдүгээр бүлгээс Төрөөс ойн талаар баримлах бодлогын тодорхой зарчмууд дээр суурилсан бөгөөд бодлогын эдгээр зарчим нь нэгдмэл шинж чанартай тул тэдгээрийн аль нэгийг орхигдуулбал нийгэм, эдийн засаг, байгаль орчинд зохисгүй үр дагавар авчрах магадлалтай гэсэн 5 дахь өгүүлбэрийг хасъя гэсэн санал хураалт явуулъя. Санал хураалт явж байна, гишүүд ээ.

 Санал хураалтад 11 гишүүн оролцож, 10 гишүүн зөвшөөрч, 90.9 хувийн саналаар санал дэмжигдлээ.

 Хоёр дахь саналыг танилцуулъя.

 Төслийн 2.2.1 дэх дэд заалтыг доор дурдсан байдлаар өөрчлөн найруулах:

 “2.2.1.ойн нөхөн сэргээлт, ойжуулалтын хэмжээг өсгөх замаар ойгоор бүрхэгдсэн талбайг нэмэгдүүлэх;” гэсэн байна.

 Асуулт байна уу, гишүүдэд? Байхгүй бол санал хураалтаа явуулъя. Санал хураалт явагдаж байна.

 Санал хураалтад 10 гишүүн оролцож, 9 гишүүн зөвшөөрч, 90.0 хувийн саналаар санал дэмжигдэж байна.

 Гуравдугаар санал. Төслийн хавсралтын 2.2.6 дахь дэд заалтын “иргэдийнхээ модон материалын хэрэгцээг бүрэн хангах” гэснийг хасах гэсэн заалт байна. Асуулттай гишүүн байна уу? Ж.Батзандан гишүүн асууя. Үүнийг яагаад хасаж байгаа юм бол нээрээ.

 **Ж.Батзандан: -** Сая хасдаг заалт, өмнө нь хасдаг заалт уг нь бол тодорхой заасан байна. Ойжуулалтын ажлын хэмжээг нэмэгдүүлэхдээ хот суурин газрыг ногооруулах, авто зам, төмөр замын дагуу ойн зурвас байгуулах замаар ойн санг арвижуулах. Уг нь бол энэ их тодорхой зөв заалт байсан боловч бид нар хасчихлаа. Жаахан бүрхэг ерөнхий заалт руу оруулчихлаа. Иргэдийнхээ модон материалын хэрэгцээг бүрэн хангах гэсэн, энэ зөв бодлого юм шиг харагдаад байх юм.

 Ойг ашиглах хэрэгтэй, аж ахуйн эргэлтэд оруулах хэрэгтэй, дандаа гаднаас импортоор ой мод авчирч ашигладаг биш дотоодынхоо нөөц хэрэгцээнд тулгуурлах ёстой байтал үүнийг хасах нь ямар учиртай юм бэ, үүнийг тайлбарлаж өгөөч.

 **Су.Батболд**: **-** Ажлын хэсгийн ахлагч С.Оюун гишүүн хариулъя.

 **С.Оюун: -** Өөр газар бас томьёоллууд байгаа. Гэхдээ санаа нь бол ийм байгаа. Бид нар хэдэн жилийн өмнө хийсэн судалгааг харж байхад эрэлт хэрэгцээ хоёр 3 дахин ялгаатай байсан. Өөрөө хэлбэл хэрэгцээ нь нийлүүлэлтээсээ 3 дахин илүү байсан, Монголын дотоодын зах зээл дээр. Тэгэхээр мэдээж эрэлт, хэрэгцээг хооронд нь ойртуулах хэрэгтэй, түүний тулд гаднаас орж ирж байгаа мод, модон бүтээгдэхүүнийг бүх төрлийн татвараас 1 жил хагасын өмнө, 2 жилийн өмнө шахуу чөлөөлсөн. Түрүүний хэлдэг таримал ойг худалдаж авах зарчмуудыг нэвтрүүлсэн байгаа.

 Тэр Их Хурлаар баталсан, татварыг 0 болгосноос хойш бол мод, модон бүтээгдэхүүний гаднаас орж ирсэн хэмжээ бараг 18 дахин нэмэгдсэн байдаг. Жилийн дараа. Гэхдээ тэр бол анхнаасаа маш бага хэмжээ байсан учраас 18 дахин гэж их том сонсогдож байгаа боловч, яг бодит тоо нь 100 мянга билүү хүрсэн байдаг. Цаашдаа нэмэгдэх байх. Хэрэгцээг бүрэн хангана гэх юм бол дотоодынхоо нойтон модыг маш их тайрах, тийм юм руу орж магадгүй гэж болгоомжлоод байгаа юм.

 Мэдээж Ц.Банзрагч гуай өөр газрууд дээр орсон заалтууд байгаа, түүнийг тайлбарлаад өг.

 **Су.Батболд: -** За гуравдугаар микрофон.

 **Ц.Банзрагч: -** Энэ заалт бол цэвэр саяын одоо бидний хурааж байгаа бол зарчим учраас манай Их Хурлын Тамгын газар, ажлын хэсэг бид нар ярьж байгаад ерөнхий томьёолоод, та нөхдөд тараасан 3 дугаар хуудсан дээр 3.1.6 дээр яг энэ үгээрээ байж байгаа. Тийм учраас бол албан ёсоор санал хурааж хасахгүй бол өргөн барьсан төсөл учраас болохгүй. 3.1.6 дээр ойгоос олох модны хэмжээг үе шаттай бууруулж, модон бүтээгдэхүүнийг нэмэгдүүлэх, үйлдвэрлэлийн зориулалттай мод материалын хэрэгцээг импортоор хангах бодлого баримталж, иргэдийнхээ мод, модон материалын хэрэгцээг арчилгаа, цэвэрлэгээний болон түүвэрлэх, огтлох зэрэг экосистемд халгүй аргаар бэлтгэж хангана, гэсэн заалт байж байгаа учир хассан байгаа.

 Концепцийн хувьд бол хасагдаагүй байгаа. Зарчим, дараа нь бол зорилт гэдэг дээр байгаа учраас аль аль нь.

 **Су.Батболд: -** Н.Номтойбаяр гишүүн асууя.

 **Н.Номтойбаяр: -** Та бүхэнд өглөөний мэнд хүргэе. Хэлэлцэж байгаа асуудлыг төдийлөн сайн нарийвчилж судлаагүй байна. Гэхдээ би нэг зүйл асуух гэсэн юм.

 Хэнтий, Сэлэнгэ аймгийн хойд талын сум манай Дорнод аймгийн хойд талын буриад сумууд буриад зон олны амьдрал ахуй бол ерөөсөө энэ модтой шууд холбоотой.

 Тэгээд энэ Мэргэжлийн хяналтаас уу, эсвэл аль байгууллагын зөвлөлөөс юм бэ дээ, би одоо тэр байгууллагын нэрийг мартчихаад байна. Хаягдал модны хэмжээг 1 метрээс илүүгүй гээд хэмжээ заачихсан. Би үүнийг С.Оюун сайдад бичгээр өгч байсан даа. Та санаж байгаа болов уу? Тэгэхээр үүнийг төвийн бүс буюу Улаанбаатар хотод мэдээж энэ заалт бол зөв зохистой. Гагцхүү Сэлэнгэ, Хэнтий, Дорнод аймгийн хойд талын сумуудаар Улаанбаатар хотоос алслагдсан, мэдээж тэнд бол хууль бусаар мод бэлтгээд Улаанбаатар хот руу оруулж зарах асуудал бол байхгүй шүү дээ. Ахуйн хэрэглээндээ ашиглаж чаддаггүй. Адаглаад хашаагаа барьж чаддаггүй. Тэгэхээр хэмжээ хязгаар дээр бүс нутгийг харгалзаж, харилцан адилгүй, уян хатан байдлаар тогтоох зохицуулалт бас байгаа болов уу үүнийг асуух гэсэн юм. Саяын энэ заалтыг бол би гайхаад байсан. Үндсэндээ бол давхардсан учраас хасаж байгаа юм байна, ойлголоо. Энэ бол ой мод маань бас эдийн засгийн эргэлтэд орж байх ёстой зүйл шүү дээ.

 **Су.Батболд:** За 3 номерын микрофон.

 **Ц.Банзрагч: -** Эрхэм гишүүн Н.Номтойбаярын асуултад хариулъя. Түлээний стандарт гэж гарсан. Н.Номтойбаяр гишүүн асуудал тавиад бид нар Стандарт хэмжил зүйн төвд энэ стандартыг хуучин 2.2 метр байсан. Үнэхээр хүн метрээр тайраад тээнэ гэдэг бол тээврийн ашиглалт хүртэл байхгүй байгаа. Тийм учраас бол энэ стандартыг хүчингүй болгох, санал аваад бид нар хүргүүлсэн.

 Ойрын үед Стандарт хэмжил зүйн техникийн хороо хуралдаад Үндэсний зөвлөлөөр шийднэ гэж бид нар хүлээж байгаа. Санал авахад бол хяналт тавих, хялбараа бодоод Мэргэжлийн хяналт, Цагдаа хоёроос бол татгалзсан. Бусад байгууллагууд бол дэмжсэн.

 Тийм учраас бид нар хамгийн муу хэрэглээ түлээ гэж үзээд, аль болох хашаа, малын хашлага, энэ жижиг хэрэглээнд ашиглахын тулд дор хаяж тээх хэмжээ түлээний модны стандарт гэж байна. Гоожин нь ялгаатай учраас байдаг. Энэ бол ойрын үед шийдэж танд албан ёсоор хариу өгнө.

 **Су.Батболд: -** За баярлалаа. Санал хураалт явагдъя. Гуравдугаар саналаар, би түрүүн саналаа уншсан. Гишүүд санал хураалтдаа оролцоорой.

 10 гишүүн оролцож, 10 гишүүн зөвшөөрч, 100 хувийн саналаар санал дэмжигдэж байна.

 Дөрөвдүгээр саналыг та бүхэнд уншиж танилцуулъя.

 Төслийн хавсралтын Бодлогыг хэрэгжүүлэх зорилт гэсэн Гуравдугаар бүлгийн 3.1 дэх заалтад доор дурдсан агуулгатай дараах дэд заалтууд нэмж, дугаарыг өөрчлөх.

 “3.1...түймрийн хор хөнөөлийг сурталчлах ажлыг эрчимжүүлж, түймрийг зогсоох шороон зурвас, ойн халз зурвас гаргах зэрэг бусад ойн аж ахуйн арга хэмжээг хэрэгжүүлэх, ойн түймэртэй тэмцэх ажлын материаллаг баазыг бэхжүүлэхэд төрөөс дэмжлэг үзүүлэх;

 “3.1...ойн түймрийн аюул бүхий үед эргүүл гаргах, түймрийг илрүүлэхэд сансрын мэдээлэл ашиглах, цахим харилцаа, сүлжээ бий болгох ажлыг зохион байгуулж, түймрийг шуурхай илрүүлж унтраах;

 “3.1... хөнөөлт шавжийн тоо толгойн өсөлт, бууралтад байнгын мониторинг хийсний үндсэн дээр шавжийн олшролтын эхний үед урьдчилан сэргийлэх арга хэмжээ авч, хөнөөлтийн голомттой талбайг бүрэн хяналтад авах;

 “3.1...хөнөөлт шавжийн шавжийн олшролтын үед тэмцлийн арга хэмжээг хэрэгжүүлэх байнгын чадавх бий болгох;

 “3.1...ойн хөнөөлт шавж, өвчинтэй тэмцэх биологийн бэлдмэлийг дотооддоо үйлдвэрлэх ажлыг зохион байгуулж, биологи, биотехник, физик-механик аргыг өргөн нэвтрүүлэх, химийн бодис хэрэглэхээс бүрэн татгалзах;” гэж нэмэх.” гэсэн ийм санал байна. Асуулттай гишүүд байна уу? Б.Бат-Эрдэнэ гишүүн байна.

 Б.Бат-Эрдэнэ гишүүн асуултаа асууя. Б.Бат-Эрдэнэ гишүүнээр тасалъя. Таных сүүлд нь орж Б.Бат-Эрдэнэ гишүүн.

 **Б.Гарамгайбаатар: -** Дөрөв дээр байгаа хэд хэдэн заалт дээр тодруулга авах гэсэн юм. Тэр түймрийн хор хөнөөлийг 3.1 дээр болохоор түймрээс хамгаалах ойн зурвас, шороон зурвас, ойн халз зурвас гаргах гээд байна л даа. Бодлогоор дэмжих юм байна. Гэхдээ энэ бодлогоор дэмжих тийм нэг гаднаас орж, ирэх түймэр дээр төр бас ямар зохицуулалт хийх юм бэ гэдэг зүйл байна уу?

 Гол нь манай аймагт бол Оросын Холбооны Улсаас маш их хэмжээний түймэр орж ирдэг. Тэр түймрийн хохирлыг Оросын талаас авдаг арга замыг төр яаж хийдэг вэ гэдгийг тодруулах гэсэн юм. Үүн дээр их зовлонтой байдаг. Оросын тал ямар ч хариуцлага хүлээдэггүй. Баахан манай хүмүүс асуудал, бөөн ажил болдог, баахан хүмүүс түймэр дайчлагддаг. Хохирол нь маш их хэмжээгээр гардаг. Тэр бүгдийг нөхөн төлбөрийн асуудал дээр төр, яг гаднаас орж ирсэн түймэр дээр яаж зохицуулалт хийх, бодлогын баримт бичиг, бодлого барьж байгаа юм бэ гэдгийг асуух гэсэн юм.

 Хоёрдугаарт, тэр 3.1 гээд бас дахиад байх юм. Бүгдээрээ л 3.1 юм байна л даа. Тэр хөнөөлт шавжийн тоо толгойн өсөлт гэж байгаа юм. Энэ чинь нөгөө хулганатай тэмцэх асуудал. Энэ ерөөсөө буурахгүй байгаа байхгүй юу. Үүн дээр яг яаж хяналтад авах юм. Бүрэн хяналтад авна гэх юм. Ингэж чадах юм уу, яг үнэндээ.

 Бодлогын баримт бичиг дээр бол хөнөөлийн голомттой талбайг бүрэн хяналтад авна гэж бичсэн байна. Ингэж үнэхээр чадах уу? Дараа нь янз бүрийн асуудал болоод, малчид бол үүнийг байнга ярьж байгаа шүү дээ. Үүн дээр эргээд хариуцлага ярихаар та бүхэн маань юу гэж ойлгох вэ? Үүний дагуу бол бүрэн хяналтад авах юм байна. Асуудал байхгүй болгох юм байна. Янз бүрийн ийм зүйлүүд гарч ирээд, эргээд та бүхэнтэй яривал та бүхэн үүн дээр бүрэн хариуцаж чадах уу гэдэг асуудал байна.

 Бодлогын баримт бичиг дээр бүр тодорхой заагаад өгч байна шүү дээ. Бид чадна гэж оруулаад ирлээ гэж би ойлгоод байна. Үүн дээр хариулт өгнө үү.

 **Су.Батболд: -** С.Оюун гишүүн хариулаад, дараа нь 3 номерын микрофон.

 **С.Оюун: -** Үнэхээр хойноос орж ирж байгаа түймэрт анхаарал хандуулах ёстой. Өнгөрсөн жил улсынхаа зүүн хойд хилийн дагуу түймрээс хамгаалах хилийн зурвас гэж байгуулж эхэлсэн юм. Тэгээд хилийн цэргийнхэнтэй ажиллаж байгаад 200 километр байхаа Ц.Банзрагч гуай. 200 километр билүү. Энэ жилтэй нийлээд 400 километр болох юм. Тавиад байгаа юм. Тэгээд тэр бол бас сая манайхан хэлж байгаа нь бол яг хойноос орж ирж байгаа түймэр хилийн зурвастай газраар бол зогсоож чадсан байсан. Зурвасгүй газраар орсон байсан. Үүнийг цаашдаа үргэлжлүүлэх ёстой юм байна лээ.

 Таны асуугаад байгаа тэр зурвас тавихаас гадна, хэрэв орж ирсэн бол гэрээ хэлэлцээр, хохирол тооцох зүйл дээр манайхан Оросуудтай хилийн усны хэлэлцээртэй нь, түймэр дээр хэлэлцээр байдаг билүү, яадаг билээ, тэр нэг л жаахан бүрхэг байгаад байдаг юм. Яг Оросуудтай ярих зүйл дээр. Зурвасаа бол цаашаа тавиад үргэлжлүүлэх хэрэгтэй юм байна лээ.

 **Ц.Банзрагч: -** Эрхэм гишүүн Б.Гарамгайбаатарын асуултад хариулъя. Өргөн барьсан төслийн 3.1.2 дээр Улсын хил дамнасан түймрээс сэргийлэх, тэмцэх талаар хөрш орнуудтай хамтран ажиллах оновчтой тогтолцоо бий болгоно гэж. Үнэхээр хохирлын асуудал тулгамдсан учраас бодлогын хувьд бол оновчтой гэсэн бодлогоо энд томьёолж оруулж байгаа.

 Тэгээд өнөөдрийг хүртэл хийсэн ажил нь юу вэ гэхээр, өнгөрсөн жил бид нар анх удаа В.Путины айлчлалын үеэр ойн салбар үүссэн 90 жилийн түүхэнд анх удаа түймрийн хэлэлцээр байгуулсан. Хятадтай ийм хэлэлцээртэй байгаа. Энэ хэлэлцээрийн хүрээнд хамгийн хүнд асуудал бол, хохирол нэхэмжлэх асуудал. Хамтарч унтраах механизмыг тусгасан.

 Одоо гэхэд жишээ нь Дорнод аймагт орж ирсэн, түймэр дээр 40-өөд Оросууд ажиллаж байна. Хилийнхээ бүсэд. Цаашид бид нар зургаан сарын дундуур Улаан-Үүд хотод уулзахаар төлөвлөж байгаа. Энэ бодлогоо оновчтой тавиад, энэ хүрээндээ цаашид механизмаа сайжруулж, бодитойгоор нөхөн төлдөг.

 Өнөөдрийн байдлаар бид нар Хятад руу 2 түймэр алдсан байгаа. Улс, улстай ярих томьёолол бол 3.1.2 заалтаар явж байгаа гэдгийг хэлмээр байна.

 Дараагийн асуудал бол бэлчээрийн асуудал дээр бол Ойн бодлого дээр тодорхой асуудал тусгаагүй.

 Хортны хувьд бол бид нар зорилт тавьж байгаа. Эхний шатанд бид нар био технологийн арга хэрэглээд, 2030 он гэхэд бүрэн хяналтад авна гэж бодлогоо томьёолоод, дараа дараа улсын төсөв, үндсэн чиглэлд орж ирэхдээ эрхэм гишүүдээс хүсэх. Тэгээд бид нар голомт бол мөнхөд байдаг юм. Бид нар олшрохыг нь хяналтдаа авчхаад, одоо 5 жилийн циклтэй явдаг. Энэ жил, хойтон олшрол нэмэгдэж байгаа учраас, мөнгө ахиухан өгөөч гэсэн бодлогынхоо хүрээнд асуудлыг шийдвэр гаргадаг байгууллагуудад тавих зорилттой юм. Баярлалаа.

 **Су.Батболд: -** Баярлалаа. Ж.Батзандан гишүүн асуултаа асууя.

 **Ж.Батзандан: -**  Зарчмын зөрүүтэй 4 дэх саналыг агуулгаар нь бол дэмжиж байна. Гэхдээ хэдэн зүйл дээр анхаараасай гэж хүсмээр байна.

 Тухайлбал, түймэртэй тэмцэх ажлын материаллаг баазыг бэхжүүлэхэд, төрөөс дэмжлэг үзүүлнэ гэж. Түймэртэй тэмцдэг байгууллагууд нь түймэр, байгалийн гамшигтай тэмцэнэ гэдэг бол шат дараатай арга хэмжээ авдаг зүйл. Тухайлбал, нэгдүгээрт сумын онцгой байдлын салбар зөвлөл нь тэмцлээ эхлүүлнэ. Тэнд байгаа нөхөрлөл, холбоод нь түймэр гарсан тохиолдолд унтраахын төлөө эхний шатанд бүх хүчээ дайчилна.

 Би сая түймрийн голомттой газруудаар яваад ирлээ. Яг газар дээрээ байгаа нөхөрлөлүүд, иргэд нь онцгой байдлын зөвлөлийнхөн нь гартаа барих зэвсэггүй байгаа юм. Материаллаг байдлаар хангана гэдгийг үүнээс эхлүүлэх ёстой гэж би харж байгаа юм.

 Түймэр дэгдлээ, газар дээр нь шуурхай арга хэмжээ авах, шуурхай зохион байгуулалтад орох, тэр нөхцөл бололцоог нь нэн түрүүнд хангаж өгөх ёстой юм байна шүү гэдгийг харлаа.

 Түймэр унтраах зэвсэг, материаллаг баазаар орон нутгийн иргэдийг хангах, нөхөрлөлүүдийг хангах, ойн байцаагч нарыг хангах зайлшгүй шаардлага байна гэдгийг анхаараарай. Болж өгвөл оруулж өгөхийг хичээгээрэй.

3.1 Түймрийг илрүүлэхэд сансрын мэдээлэл ашиглах, цахим харилцаа сүлжээ бий болгох гэж байна. Энэ бол сайн зүйл. Гэхдээ би одоо ашиглагдаж байгаа гэж ойлгож байгаа. Японы шинжлэх ухааны хүрээлэнгийн цахим сайт руу ороод үзэхэд, дэлхийд хаана түймэр гарч байна вэ, хэдэн цагт эхэлсэн, хэдэн цагт унтарсан гэдэг нь тодорхой байгаа.

 Улсын Их Хурлын дарга бид нар яваад, уулзалт хийсэн. Цахим мэдээллийн сан руу оруулаад Монголын хэдэн газар түймэр гарч байна гэж газар дээр нь бид нарт үзүүлж чадаж байгаа юм.

 Энэ бол манайд ашиглагдаж байгаа байх гэж би бодоод байгаа юм. Хэрвээ ашигладаггүй бол хурдан, шуурхай технологи хөгжсөн орнуудтай холбогдоорой гэдгийг хэлмээр байна.

 Хөнөөлт шавжийн тоо толгой өсөлт, бууралтад байнгын мониторинг хийнэ гэж. Энэ сайн зүйл. Гэхдээ бид нар нэг тийм Ойн бодлогыг энэ улс өнөөдөр эхэлж байгаа юм шиг, дөнгөж өнөөдөр цэцэрлэгт, сургуульд орж байгаа юм шиг ингэх нь зөв юм уу, буруу юм уу. Урьд нь ийм бодлого байгаагүй юм уу. Намайг бага байхад лав хөнөөлт шавжтай тэмцэж байна гэж ногоон онгоцоор яваад шавжаа устгаад явдаг байсан. Ийм бодлогын тогтолцоо байсан гэж би бодож байна.

 Тэр бодлогын тогтолцоогоо, бодлогын системээ цаашид үргэлжлүүлнэ, хөгжүүлэх тухай оруулах нь зүйтэй байх. Ер нь энэ бодлого чинь тийм нэг нэгдүгээр ангид хүүхэд оруулж байгаа юм шиг л орж ирээд байх юм. Урьд нь ойн инженер Монголд байгаагүй юм уу, төр гэж Монгол Улсад байгаагүй юм уу гэдэг юм харагдаад байна. Тэгэхээр үүнийг илүү тодорхой болго. Олон төрлийн хөнөөлт шавж байгаа. Яг Монголын ой модонд аюул, хөнөөл учруулдаг шавжийн тоо хэд юм бэ? Гол төлөв хөнөөл учруулдаг нь юу юм бэ? Тэр хөнөөлт шавжийг устгахын тулд ямар биологийн бэлдмэл хэрэгтэй байдаг юм бэ, энэ түрүүнд. Үүнийг бодож үзээрэй гэж та бүхэнд хэлмээр байна.

 Дараагийн асуудлыг дараагийн асуудалтай уялдуулж хэлье.

 **Су.Батболд: -** Ж.Батзандан гишүүн саналууд л хэлээд байх шиг байна. Хариулах юм байна уу? За 3 дугаар микрофон.

 **Ц.Банзрагч: -** Саналыг дэмжиж байгаа. Харин энэ 3.1 дээр цахим харилцаа гээд холбоо гэсэн үг гишүүний саналыг харгалзаад нэмбэл их тус болохоор байна. Сая түймрийн байдал дээр би газар дээр очиход Монгол Улсад уул дээр гардаг юм уу, сумын төв орж байж холбоо барьдаг. Тэнд баахан хүн тавьдаг. Тэгэхээр ер нь бол аль нэг G mobile ч юм уу, Mobi ч байдаг юм уу, ийм суурьтай улс орон даяар хаанаас ч холбоо барьдаг сүлжээтэй болох юм бол бид нар маш их юм хөнгөвчлөхөөр байгаа. Энэ үгийг бас гишүүний үгтэй холбоод авчих юм бол агуулгаар нь саяын хэлсэн бүх саналуудыг дэмжиж байгаа гэж хэлмээр байна.

 **Су.Батболд:-**  Холбооны гишүүн асуултаа асууя.

 **Б.Бат-Эрдэнэ: -** Баярлалаа. Тэгэхээр энэ зарчмын зөрүүтэй саналын 4 дүгээр төслийг бол дэмжиж байгаа. Гэхдээ энэ ойн түймэр, түймрийн хор хөнөөлтэй тэмцэх талаар зохиох, авах арга хэмжээний зорилт заалтуудыг тусгасан байна л даа. Үүнийг тодорхой болгож өгмөөр санагдаж байна.

 Тухайлбал, түрүүн асуусан гишүүдийн асуултад гарсан. Би бол санал нэг байгаа юм. Миний асуулт зарим талаараа давхардаж байна. Тэгэхээр одоо яг энэ нэлээн нарийвчлаад тодорхой болгоод, одоо бид нар чинь засаг захиргааны нэгж, ядаж суманд энэ ой хээрийн түймэртэй тэмцэх ийм тодорхой анги, хэсэг байгуулах арга хэмжээ авах бололцоо байна уу, үгүй юу гэж.

 Хоёрдугаарт бол ерөнхийдөө санал болгож хэлэхэд нэгэнт манай Байгаль орчин, хүнс, хөдөө аж ахуйн байнгын хороо бол бид нарын эрхлэх асуудлын хүрээнд бол үнэндээ энэ хавар бол хүндрэлтэй асуудлууд гарлаа шүү дээ. Сая одоо үндсэндээ нэг хоног хүрсэн үү үгүй юу цасан шуурга болоход бол 500 зуугаараа, мянгаараа, хэдэн зуугаараа мал хотондоо тэр чигтээ дарагдсан, өнөөдөр ч цасан доороос гаргаж чадаагүй байна шүү дээ. Энэ асуудлыг авч, ярьж байгаа хэлэлцэж байгаа газар таг байхгүй. Хөөрхий уулын аманд, өвөлжөө, хаваржаандаа дарагдсан энэ малтайгаа дарагдсан малчин түмний асуудал маш хүнд байна. Нөхөн олговор олгох юм уу, энд ямар арга хэмжээ авах юм бэ?

 Бүр аргаа барлаа гэхэд тэр үхсэн олон малыг чинь бөөнөөр нь газар ухаж дарах, булахаас авхуулаад өчнөөн олон асуудал байх юм. Үүнийг бол Засгийн газар тэр хэмжээндээ шийднэ. Онцгой комисс, Онцгой байдлын ерөнхий газар, Хөдөө аж ахуйн яам холбогдох газрууд нь арга хэмжээ авна гээд суух юм бол энэ талаар авч байгаа арга хэмжээ, дорвитой юм бол үнэндээ байхгүй байна шүү дээ.

 Ер нь зүгээр сайхан илтгэл бол сайхан өгнө. Манайхан бол илтгэдэг, мэдээлдэг, тайлагнадаг бол, дэндүү сайхан тайлагнана шүү дээ. Одоо хэвлэл мэдээлэл, телевизээр явж байгаа илтгэлийг үзэх юм бол хачин сайхан, бүх арга хэмжээг авсан юм шиг илтгэж байгаа юм.

 Ялангуяа хэд хэдэн аймгуудад түймрийн гамшиг гэдэг чинь бол үнэндээ аймаар байна шүү дээ. Тэгэхээр миний хэлээд байгаа санал бол Байгаль орчны байнгын хороо маань үүн дээр онцгой арга хэмжээ аваач ээ. Энэ Засгийн газар руу чиглэл өгсөн тогтоол гаргадаг юм уу, энэ асуудал дээр бол онцгой арга хэмжээ авахгүй бол дарга минь тэгээд таг дуугүй л хэдүүлээ суугаад байх юм бол энэ чинь хүндрэх нь байна шүү дээ.

 Уул уурхайг бол одоо тоохоо байсан. Уул уурхайг бол хамгийн түрүүнд алга ташиж дэмждэг, уул уурхайн үйл ажиллагаанаас болж байгаль орчинд учирч байгаа хохирол энэ сүйрлийг ерөөсөө манай Байнгын хороо бол үеийн үедээ тоогоогүй. Одоо би Су.Батболд даргыг даргалаад тоогоогүй гэж хэлж байгаа юм биш. Ерөөсөө бодлогоор, зорилгоор гадаадын бодлого түлхээсээр энэ байгаль орчны Их Хурлын бүтцийн том байгууллага энэ Байгаль орчны байнгын хороог бол дандаа ийм элэггүй өөрсдийн гар хөл болох хүмүүсийг тавьж ирсэн түүхтэй. Тэгээд л үүгээрээ одоо асуудалд ханддаг.

 Одоо гэтэл миний хэлээд байгаа цас зудын аюул, гал түймрийн гамшигт аюултай байдал бий болоод байна шүү дээ. Хөдөө, орон нутаг руу бүх сумууд руу холбоо бариад байна. Энд ирсэн материал тайлан, нээрээ аймар юм байна шүү дээ. Сумын Засаг дарга нар чинь өөрийнхөө нөөц хөрөнгө, төсөвлөсөн хөрөнгө мөнгө бүх зүйлээ зараад үрээд дууссан. Үүнд нь Засгийн газраас авч байгаа арга хэмжээ, дорвитой зүйл байхгүй. Угаасаа эдийн засаг нь энэ Засгийн газар эдийн засгаа элгээрээ хэвтүүлсэн юм чинь Засгийн газар тэнд авах тодорхой арга хэмжээ ч яг тулсан.

 Байгаль орчинд болоод энэ иргэд маань … /минут дуусав/

 **Су.Батболд: -** Б.Бат-Эрдэнэ гишүүний асуултад хариулъя. Хэддүгээр микрофон. Гурав.

 **Ц.Банзрагч: -** Ялангуяа сумын төвшинд чадавх бий болгох асуудал бол маш чухал байгаа. Бид нар Засгийн газарт өргөн барихдаа бол энэ хүрээнд суманд бүлэг байгуулна гээд, тэгээд түймрийн эрсдэл бүхий газруудад байгуулна гэсэн томьёолол явсан. Засгийн газарт орж ирэхдээ хасагдсан. Бид нар нэгдүгээр шатны үйл ажиллагааны төлөвлөгөө хийхдээ бол яг тодорхой сумын төвшний асуудлыг бол тавьж болох юм. Гишүүд хэлэлцээд бодлого дээр томьёолоход ч гэсэн бид нар дуртай хүлээж авна, татгалзах зүйлгүй байгаа.

 Одоо хэлэлцэж байгаа галын хууль дээр ч гэсэн энэ заалт сууж явж байгаа.

 **Су.Батболд: -**  Баярлалаа. Төслийн 4 дүгээр зүйлийг би уншиж танилцуулсан. Энэ зүйлээр, тэгээд Ж.Батзандан гишүүний өгсөн саналыг ажлын хэсэг хүлээж авч байна. Холбооны сүлжээ байгуулах асуудлыг нэмж оруулсан маягаар санал хураалтаа явуулъя. Санал хураалт явагдаж байна. Гишүүд саналаа өгөөрэй.

 Санал хураалтад 10 гишүүн оролцож, 10 гишүүн саналаа өгч, 100 хувийн саналаар санал дэмжигдэж байна.

 5 дахь санал Төслийн хавсралтын 3.1.4 дэх заалтыг доор дурдсан байдлаар өөрчлөн найруулах:

 “3.1.4.мод, модон материалын эрэлт нийлүүлэлтийн оновчтой арга хэмжээ авах, хуулийн хариуцлагыг чангатгах, иргэдийн оролцоог урамшуулах зэрэг арга механизмыг хэрэглэх замаар хууль бус мод бэлтгэлийг таслан зогсоох” гэсэн санал байна. Үүнтэй холбоотой асуулттай гишүүн байна уу. Б.Гарамгайбаатар гишүүн. Б.Гарамгайбаатар гишүүнээр тасалъя. Энэ Ойн тухай хуульд яг орсон байгаа даа. Бүгд орсон байгаа. Б.Гарамгайбаатар гишүүн асуултаа асууя.

 **Б.Гарамгайбаатар: -** Энэ хуулийн хариуцлагыг чангатгах гэдгийг тайлбарлаж өгнө үү.

 **Су.Батболд: -** 3 дугаар микрофон.

 **Ц.Банзрагч: -** Хуулийн хариуцлага бол нэлээд чангавтар байгаа. Тэгэхдээ бид нар өргөн барьсан хуулиар бол тодорхой нэмэлт оруулаад урамшууллын асуудал явж байгаа. Нэгэнт бодлого 2030 он хүртэл хэрэгжих учраас хөгжил дагасан, цаашид бол ой төрийн өмч учраас ойг хулгайлахгүй байх нь ашигтай. Хулгайлаад хялбар төлбөр төлөх биш гэсэн агуулгаар бодлогын томьёоллыг оруулж байгаа юм.

 **Су.Батболд: -** С.Оюун гишүүн тайлбарлая.

 **С.Оюун: -** Ойн тухай хуульд нэмэлт, өөрчлөлт оруулах хуулийн төсөл өргөн баригдсан байгаа. Б.Гарамгайбаатар гишүүн. Түүн дотор иргэдийн оролцоог урамшуулах заалтууд л орсон юм. Одоогийн байдлаар энэ хуулийн хариуцлагыг чангатгах, одоогийн хүчин төгөлдөр байгаа хариуцлагатай холбоотой заалтуудыг чангатгах өргөн барьсан зүйл бол байхгүй. Зөвхөн урамшуулал нэмэх байгаа, саяын өргөн барьсан дээр. Зүгээр санаа ажлын хэсэг дээр юу гэж ярьсан бэ гэхээр 2030 он хүртэл бодлого учраас ер нь чанга байна шүү, гэсэн санаа явж байг. Дараа нь өрнөлөөрөө, урагшлаад, дэвшээд явахдаа тийм зүйлийг санаачлах шаардлага гарч магадгүй. Өнөө маргаашдаа бол зөвхөн оролцоог урамшуулах гэсэн юм өргөн баригдаад байж байгаа юм.

 Одоо хүчин төгөлдөр хуулиа бол яг хэвээр нь байлгахаар бодлого бол явж байгаа юм. Хасчихлаа гэж энэ чинь 2030 он хүртэл байхгүй юу. Ерөнхийлөгч зарлиг гаргаад, хулгайн модтой тэмцэх тухай зарлигийг өнгөрсөн жил гаргасан түүнийг дагаад хулгайн модтой тэмцэх асуудлыг эрчимжүүлэх ёстой. Түүнийг дагаад хуулийн төсөл сая өргөн баригдсан юм. Их Хуралд. Энэ чиглэлээр бол ер нь хариуцлага чанга байна шүү гэсэн санаанууд яваад байгаа учраас үүнийг оруулсан юм.

 **Су.Батболд: -** Ж.Батзандан гишүүн та асуух гэж байна уу, хариулах гэж байна уу? Нэмж хэлэх гэж байна уу.

 **Ж.Батзандан: -** Би хууль бус мод бэлтгэлийг таслан зогсоох, модны хулгайтай тэмцэх арга дээр нэг жаахан шинэ аргуудыг оруулж ирээч гэж. Яагаад энэ модны хулгай, экологийн эсрэг гэмт хэрэг гардаг вэ гэж. Шалтаг, шалтгааныг илүү нарийн хармаар байгаа юм. Жирийн иргэд болохоор ойг эзэмших, ашиглах эрх нь үндсэндээ хаалттай. Аргаа барахдаа амьдрал нь хүнд учраас хэдэн мод хулгай хийж байгаа шүү дээ. Зарим нь бизнесийн зорилгоор ч байж магадгүй. Эрх мэдэлтэй хэсэг нь ам амаар нь ой модыг хашаад авсан байгаа юм. Энд модны хулгайг, ойн хулгайчийг барьж авсан бол шоронд хорихоос илүү мод тариулдаг бодлого л барь.

 Дээрээс нь ойг ам амаар нь хашчихаад байгаа хүмүүст нэг үүрэг хүлээлгэмээр байгаа юм. Та 5 га ой эзэмшиж байгаа 5 мянган мод нэмж тарь жил болгон гэдэг юм уу. Жил болгон мянган мод тарь. Гэрээний үүрэг нь. Байгалийн сайхныг эзэмшдэг хэр нь байгальд сайхан зүйл хийдэггүй олон нөхөд байгаа Монголд. Ингэж гэрээгээ шинэчил. Тэр ой эзэмшиж байгаа аж ахуйн нэгжүүд, хувь хүмүүстэй байгуулсан бүх гэрээгээ шинэчилнэ гэж оруул. Гэрээгээ хүчингүй болгох эрх нь танай яаманд байгаа.

 Нэг зүйлийг хэлье. Тусгай хамгаалалтын газарт уг Байгаль орчны яам эрх өгдөг, бодлого явуулдаг байтал өнөөдөр Засаг дарга нар замбараагүй ороод эхэлсэн байгаа. Үүнийг та нар мэдэж байгаа. Үүнийг таслан зогсоо. Ингэж байж ажил чинь явна. Үүнийг бодлогод оруулж өг.

 **Су.Батболд: -** Ж.Батзандан гишүүн хэрэв энд тодорхой томьёолол байвал одоо яг санал хураалгадаг хуралдаан шүү. Таны наад саналууд чинь бол хэлэлцэх эсэх дээр хэлээд, ажлын хэсэгт саналаа өгсөн бол тусгагдаад явна. Одоо бол та санал хураалгая гэвэл, зарчмын зөрүүтэй саналаа томьёолоод нааш нь өгч болно. За асуулт асууж дууслаа. 5 дахь саналыг миний түрүүний уншсанаар дэмжье гэсэн санал хураалт явуулъя. Санал явагдаж байна, гишүүд ээ.

 Санал хураалтад 10 гишүүн оролцож, 8 гишүүн дэмжиж, 80.0 хувийн саналаар дэмжигдэж байна.

 6 дахь санал. Төслийн хавсралтын “мод, модон материалын импортыг дэмжих, иргэдийн хэрэгцээг хангахуйц нийлүүлэлт хийх, хууль бус мод бэлтгэлийн талаарх мэдээллийг урамшуулах, мод орлох бүтээгдэхүүнийг нэмэгдүүлэх” гэсэн заалтыг хасах. Гэсэн заалт байна. Үүнтэй холбоотой асуулт байна уу? Нэрсээ өгөөрэй. Б.Гарамгайбаатар гишүүн.

 **Б.Гарамгайбаатар: -**  Би тодруулах л гэж байна л даа. Түрүүн болохоор иргэдийн модон материалын хэрэгцээг бүрэн хангах гэдгийг хассан шүү дээ. Одоо дахиад яг энэ заалт дээр бас модон материалыг дэмжих, иргэдийн хэрэгцээг хангах нийлүүлэлт хийх, хууль бус мод бэлтгэлийг урамшуулах, мод орлох бүтээгдэхүүнийг яагаад хасаж байгаа юм бэ? Дараагийнх дээр нь дэмжсэн юм шиг харагдаад байгаа юм.

 **Су.Батболд: -** 3 за.

 **Ц.Банзрагч: -** 3.1.6 дээр түрүүний хасдаг энэ хоёрыг нэгтгээд 3.1.6 ойгоос олох модны хэмжээг үе шаттай бууруулж мод орлох бүтээгдэхүүнийг нэмэгдүүлэх, үйлдвэрлэлийн зориулалттай мод, модон материалын хэрэгцээг импортоор хангах, бодлого баримталж, иргэдийн мод, модон бүтээгдэхүүний хэрэгцээг ойн арчилгаа, цэвэрлэгээний болон түүвэрлэх, огтлох зэрэг ойн экосистемд халгүй аргаар бэлтгэсэн модоор хангах. Энэ хэлэлцэх эсэх дээр гишүүн Н.Батцэрэг, Г.Батхүү, Н.Энхболд нар бас санал гаргасан байсан. Тэгээд бүгдийг нь нэгтгэж цомхон болгоод, манай Их Хурлын Тамгын газар зөрчил давхардлыг арилгах хүрээнд эндээ байх нь зохимжтой гэж. Түүнээс иргэдийн хэрэгцээ бол ерөөсөө л хангах нь үндсэн зорилго байгаа.

 **Су.Батболд: -**  Асуултад хариулсан. Санал хураалт миний түрүүний уншсанаар явагдаж байна. Гишүүд саналаа өгөөрэй.

 10 гишүүн оролцож, 9 гишүүн зөвшөөрч, 90.0 хувийн саналаар саналын томьёолол дэмжигдэж байна.

 7 дахь санал. Төслийн хавсралтын 3.3.6 дахь дэд заалтыг доор дурдсан байдлаар өөрчлөн найруулж, 3.1 дэх заалтад шилжүүлж, дугаарыг өөрчлөх.

 “3.1...ойгоос олгох модны хэмжээг үе шаттай бууруулж, мод орлох бүтээгдэхүүнийг нэмэгдүүлэх, үйлдвэрлэлийн зориулалттай мод, модон материалын хэрэгцээг импортын модоор хангах бодлого баримталж, иргэдийн модон бүтээгдэхүүний хэрэгцээг ойн арчилгаа, цэвэрлэгээний болон түүвэрлэх огтлолт зэрэг ойн экосистемд халгүй аргаар бэлтгэсэн модоор хангах;” гэсэн санал байна. Үүнтэй холбоотой асуулт байна уу. Нэрсээ өгөөрэй. Я.Содбаатар гишүүн.

 **Я.Содбаатар: -** Энэ үйлдвэрлэлийн зориулалтын мод, модон материалын хэрэгцээг импортын модоор хангах бодлого баримтална гээд шууд биччих юм. Зүгээр үе шаттай баримтлах гэх юм уу, яах юм. Яагаад гэхээр үйлдвэрлэлийн зориулалттай гэдэг дотор хөдөө, орон нутагт мод, модон материалаар гол үйлдвэрлэл явуулж байгаа орон нутгийн иргэдийн асуудлыг яаж шийдвэрлэх вэ? Импортын модоор орлуулна гээд Оросоос мод оруулж ирээд Улаанбаатараас аваачаад манай Өвөрхангайн Бат-Өлзий сум юм уу, Хужиртыг модон хэрэгцээгээр хангана гэсэн үг үү.

 Тэрийг чинь үйлдвэрлэнэ шүү дээ. Тэнд чинь үйлдвэрлэлийн зориулалттай мод гээд байж байгаа. Тэгэхээр энэ юмаа амьдралтай уяж хийхгүй бол болохгүй байх. Зөвхөн иргэдийн мод, модон бүтээгдэхүүний хэрэгцээ гээд үүндээ орж байгаа юм уу. Энэ иргэдийн модон бүтээгдэхүүний хэрэгцээг хангах нь зөвхөн ой арчилгаа, цэвэрлэгээний зориулалтаар арчилгаа дандаа хуучирсан, өгөршсөн модыг ашиглана гэх юм бол иргэдийн модон бүтээгдэхүүний хэрэгцээнд болдоггүй шүү дээ.

 Монгол гэрийн үйлдвэрлэл гэхэд бол бүгдийг нь, яах вэ иргэдийн яг түлээний модны зориулалтаар бол болох байх. Тэр модны хэрэгцээг хангахад хаанаас модоор хангах гэж тооцож байна. Ер нь манай Байгаль орчны яам үүн дээр ямар бодлого баримталж байна вэ? Яг бодит хэрэгцээ бол өнөөдөр монголчууд ямар ч байсан 5 ханатай гэртэйгээ л байгаа. Энэ гэрийн модыг хийх хэрэгцээ бол байгаа. Энэ хэрэгцээний модыг хаанаас хангана гэж тооцож байгаа вэ? Үүний алинд нь орж байгаа вэ?

 **Су.Батболд:-** 3 дугаар микрофон хариулъя.

 **Ц.Банзрагч: -** Эрхэм гишүүн Я.Содбаатар гуайн асуултад хариулъя. Үе шаттай гэдэг үгийг бид нар дээр нь тавьсан байгаа юм. Үүнийг найруулгын хувьд бол эргэж харъя. Өнөөдрийн байдлаар энэ арчилгаа, цэвэрлэгээ гэдэг бол салхинд унасан мод бол нойтноороо л байгаа. Үзүүрээс нь харахад дунд нь нойтон мод гардаг. Энэ дотор байгаа түүвэрлэх гэдэг бол бас нойтон мод орж байгаа юм. Энэ жил бид нар Байгаль орчин, ногоон хөгжлийн яам хуулийн дагуу ойгоос олгох модны дээд хэмжээг тогтоохдоо, үйлдвэрлэлийн зориулалтаас 45 мянга орчим куб метр мод олгож байгаа юм. Энэ нь бол мэдээж жижиг үйлдвэрлэлийн хэрэгцээнд явж байгаа. Бид нар бодохдоо бол иргэдийн хэрэгцээг гэдэг агуулгаар гэр энэ тэрийг томьёолсон байгаа. Үүн дээр найруулгын хувьд бид нар эргэж харъя. Ер нь бол түүвэрлэх, огтлох, иргэдийн хэрэгцээ гэдгийн цаана бол мэдээж үндэсний хэрэгцээ хангаж байгаа учраас, гэртэйгээ, хашаатайгаа, байшинтайгаа байна гэдэг бодлого байгаа.

 Бид нар импортыг бол Оюутолгой, Эрдэнэт зэрэг томоохон өсөн нэмэгдэж байгаа, шинээр үүсэж байгаа уул уурхайн хэрэгцээг хангая гэсэн байгаа.

 Бид 2013 онд импортын татварыг 0 болгосноор импортоор орж ирж байгаа мод 5.4 дахин нэмэгдсэн. Цаашид нэмэгдэх хандлагатай байна гэж Аж үйлдвэрийн яамнаас тоо гаргасан байгаа.

 **Су.Батболд: -** 7 дахь саналыг миний түрүүний уншсанаар санал хураалт явуулъя. Бас Я.Содбаатар гишүүний саналыг харгалзаж үзэж байна. Санал хураалт явагдаж байна, гишүүд ээ.

 Санал хураалтад 10 гишүүн оролцож, 8 гишүүн зөвшөөрч, 80.0 хувийн саналаар төслийг дэмжиж байна.

 Найм дахь санал. Төслийн хавсралтын 3.2 дахь заалтад доор дурдсан агуулгатай дэд заалт нэмэх:

 “3.2...ойг нөхөн сэргээх, ойжуулах, таримал ойг худалдан авах зардлыг дэс дараатай нэмэгдүүлэх;” гэсэн заалт. Нэрсээ өгөөрэй. Б.Гарамгайбаатар гишүүнээр тасалъя.

 **Б.Гарамгайбаатар: -** Би бас л одоо танин мэдэхүйн байж магадгүй шүү. Энэ манай аймгийн хойд талын сумууд мэдээж ой хээрийн ойтой газрууд бүгд л байгаа байх. Нөхөн сэргээлт ойжуулах, таримал ой бий болгох энэ ажлуудыг нөхөрлөлүүд хийгээд байгаа байхгүй юу. Жишээ нь Батширээт, Биндэр, Дадалд бол маш их хэмжээгээр нөхөрлөлүүд байгуулагдсан байдаг юм. Энэ хийгээд байгаа мөртөө урамшуулал ерөөсөө байхгүй гэж яриад байдаг юм. Ерөөсөө юм аа авч чаддаггүй. Тэр нөхөн сэргээлт, ой хамгаалсан ажлуудаасаа бас тодорхой хэрэгцээгээ хангадаг тийм нөхцөл байдаг юм байна л даа. Түүнийгээ бас авч чаддаггүй юм байна. Үүнийг яавал зохистой юм бэ гэдэг л юм байгаа юм. Хамгийн гол нь маш олон нөхөрлөлүүд байгаа юм. Энд ирж уулзсан. Уулзаж байгаа яриа нь сонсогдохоор бид нар бол орон нутгаа хамгаалах, ой модоо хамгаалах бүх амнуудыг эзэнтэй болгосон. Тэр хүмүүс бол тэнд үнэхээр сэтгэлээсээ ажилладаг. Янз бүрийн хүмүүстэй тэмцдэг, барьдаг бүх зүйлийг хийдэг. Ганцхан бидэнд олгох урамшуулал, дэмжлэг нь байхгүй гээд юм. Энэ ямар учиртай юм бэ? Үүнийг нэг тодорхой, орон нутагт нь бол мэддэггүй юм уу, эсвэл орон нутагт нь очдоггүй юм уу. Ийм л юм байгаад байгаа юм.

 **Су.Батболд: -** 3 дугаар микрофон.

 **Ц.Банзрагч: -** Баярлалаа. Эрхэм гишүүний асуултад хариулъя. Үнэхээр урамшууллын асуудал дээр бид нар 2013.05.17-ны өдөр баталсан Ойн хуулийн 39 дүгээр зүйлд заасан. Үүний дагуу үе шаттай арга хэмжээ авч байгаа. 2013 онд бид нар мод тарих юм бол таримал ойг худалдаж авъя гэдэг журам гарсан байгаа. Мөн өөрийнхөө эзэмшлийн газар дээр байх юм бол өмчлүүлье гэсэн журам гарсан байгаа. Одоо бид нар яг ургуулсан тарьц га-г нь худалдаж авах журмыг хуулийн дагуу Сангийн сайд, манай сайд хоёр батлах ёстой. Энэ журам гарсан. Сангийн сайд дээр манай сайд зураад өгсөн байгаа. Ойрын үед гарна. Жижиг хэмжээний хортон устгасан, түймэргүй байсан, тарьц ургуулсан, ойжуулсан гээд манай хоёр яамны сайдын тушаал дээр бол мөнгөн дүн нь тавиад … /үг тасалдав/

 Түүнээс гадна зөвхөн төвөөс биш аймгуудын иргэдийн хурал шийд гаргах ёстой. Нийслэл бол жишээ нь тийм журам гаргасан. Иргэдийн хурлаараа. Өмнөговь аймаг гаргасан, хэрэгжүүлж байгаа. Авах механизмын хувьд бол манай яамнаас санаачлаад ер нь энэ нөхөрлөлийн тулгамдсан асуудлыг хэлэлцэхээр 5 сарын 16, 17-ны өдрүүдэд улсын хэмжээний нэгдсэн чуулган хийх гэж байгаа. Үүн дээр бэрхшээлийг нь бид сонсоод дараа журам сайжруулах, бодитойгоор орон нутагт мөнгийг нь хүргэх бусад арга хэмжээг бол бид нар эрчимжүүлнэ.

 **Су.Батболд: -** С.Оюун гишүүн хариулъя.

 **С.Оюун: -** Ойлгомжтой нэг зүйл хэлэх хэрэгтэй байна. Хууль гараад, дагаад журам гараад удаагүй жил гаруй л болж байгаа юм. Түүн дээр тодорхой нөхцөлүүд байгаа. Дээрээс нь титэм нийлээд амьдарсан тохиолдолд гээд байгаа юм. Тариад маргааш нь авах биш. Тэгэхээр тэр чинь титэм нийлээд амьдарна гэдэг чинь доод тал нь 3-5 жил юм шиг байна лээ. Түүнийгээ тайлбарлахгүй бол журам нь гараад удаагүй, 2 жил дөнгөж болох гэж байгаа, арай ч болоогүй тэгээд дээрээс нь улсын төсөвт бид нар нэгэнт журам гарсан юм чинь энэ жил төсөв хэцүү гээд бас хэцүү байгаа байх. Гэхдээ ойжуулалтын мөнгөнөөс тодорхой хэмжээг, ойжуулалт, хортон шавжтай тэмцэх, ойн зохион байгуулалт дээр жил болгон 5-6 тэрбум төгрөг суудаг байж байгаад энэ жил 4.7 суусан уу? 4.7 тэрбум суусан. Тэгэхээр тэр мөнгөнөөс яагаад нөхөрлөлүүдэд очихгүй байгаа вэ гэхээр тарьсан мод нь ургаад титэм нь нийлээд амьдарсан байх ёстой. Дээрээс нь тодорхой нөхцөлүүд байгаа. Өөрийнхөө хашаанд тарьсан бол бас өгөхгүй. Яг экологийн хувьд чухал газруудад гээд, тэр нь хугацаа нь болоогүй. Одоо тэр ойжуулалтын төсөв, дараа дараагийн улсын төсөвт таримал ой худалдаж авах төсвийг нэмэгдүүлэх гэсэн санаа энд суугаад байгаа юм.

 Тэгэхээр авах хугацаа нь болоогүй биз дээ. Ц.Банзрагч гуай энэ чинь.

 **Су.Батболд: -** Харилцан ярихгүй ээ.

 **С.Оюун: -** Одоо нөхөрлөлүүд ирэхээр 5 сарын 15, 16-ны өдрүүдэд нөхөрлөлүүдийн томоохон хурал хийх гэж байгаа юм байна лээ. Түүн дээр журмаа бүгдийг нь тараагаад саяын юмыг танилцуулаад, алинд нь улс мөнгө өгөх юм, алинд нь өгөхгүй юм бэ гэдгийг нь ялгаж салгаж өгөхгүй бол, тарьсан болгоныг гээд буруу ойлгох вий.

 **Су.Батболд: -** 8 дахь саналаар миний уншсанаар санал хураалт явуулъя. Санал хураалт явагдаж байна, гишүүд ээ.

 Санал хураалтад 10 гишүүн оролцож, 9 гишүүн дэмжиж, 90.0 хувийн саналаар санал дэмжигдэж байна.

 9 дэх санал. Төслийн хавсралтын 3.3.8 дахь заалтыг доор дурдсан байдлаар өөрчлөн найруулах:

 “3.3.8.ойн хомсдол доройтлоос үүдэлтэй хүлэмжийн хийн ялгарлыг үе шаттай бууруулах төсөл хөтөлбөр хэрэгжүүлэх;” Асуулттай гишүүн алга байна.

 Санал хураалт явуулъя. Санал хураалт явагдаж байна, гишүүд ээ.

 Санал хураалтад 10 гишүүн оролцож, 9 гишүүн зөвшөөрч, 90.0 хувийн саналаар санал дэмжигдлээ.

 10 дахь санал. Төслийн хавсралтын Бодлогыг хэрэгжүүлэх зорилт гэсэн Гуравдугаар бүлгийн 3.3 дахь заалтад доор дурдсан агуулгатай дараах дэд заалтууд нэмж, дугаарыг өөрчлөх.

 “3.3...сум, суурин газрын төсөвт байгууллагуудыг нэгдсэн халаалтад шилжүүлэх, мод орлох түлшний үйлдвэрлэлийг дэмжих, урамшуулах зэргээр түлшний модны хэрэглээг бууруулах;”

 3.3...ойн нөхөрлөл эзэмшлийн ойдоо менежментийн төлөвлөгөөний дагуу бие даасан үйл ажиллагаа явуулахад санхүүгийн болон техник, технологийн дэмжлэг үзүүлэх тусгай төсөл хэрэгжүүлэх.

 3.3...ойн нөөц бүхий аймаг, сумдын хөдөөгийн малчдын малын хашаа, түлээний хэрэглээг ойн арчилгаа, цэвэрлэгээнээс гарсан модоор хангах журмыг Байгаль орчны асуудал эрхэлсэн төрийн захиргааны төв байгууллага батлах.

 3.3...ойн дагалт баялгийн нөөцийг тогтоож, байгаль орчинд халгүй аргаар бэлтгэн ашиглах, судалгаа шинжилгээний ажлыг эрчимжүүлэн уламжлалт мэдлэгийг түгээн дэлгэрүүлэх, нөөц тархалт багатай дагалдах баялгийг байгаль дээр өсөж үржих, тэлэх боломжоор хангах, зориудаар тарималжуулах.” гэсэн заалт байна. Асуулт байна уу? Нэрээ өгөөрэй. Б.Гарамгайбаатар гишүүн, Я.Содбаатар гишүүнээр тасалъя. Энэ дагалдах баялгийг хоёр янзаар бичээд байна шүү. Үүнийгээ нэг болгоорой.

 Б.Гарамгайбаатар гишүүн.

 **Б.Гарамгайбаатар: -** Би 3.3 дээр бас нэг тодруулга авмаар байна. Энэ бодлогын баримт бичиг юм чинь, бодлогын баримт бичиг дээр нэгдсэн халаалтад шилжсүгэй гэж оруулах хэрэг байдаг юм уу, нэгдүгээрт.

 Хоёрдугаар нь, жишээлбэл би дахиад л Хэнтий аймгаар жишээ авъя. Манай хойд талыг сумууд, ер нь Хэнтий аймаг чинь бол нүүрс нэг их байхгүй шүү дээ. Холоос зөөдөг. Маш олон километрээс татдаг байхгүй юу. Ингээд тэртээ тэргүй л мод хэрэглэдэг. Түлшиндээ. Энэ ажиллагаануудыг заавал ингээд бодлогын баримт бичигт оруулаад байдаг нь ойлгогдохгүй байна. Миний хувьд бол үүн дээр нэг тайлбар өгөөч гэж. Тэг ингэ гэж ингээд нэг өөр салбарын ч юм уу, ямар нэг юм зааж өгөөд байх юм. Үүнийг би ойлгохгүй байна.

 **Су.Батболд: -** 3 дугаар микрофон.

 **Ц.Банзрагч: -** Эрхэм гишүүний асуултад хариулъя. Энэ заалт бол хамгийн гол нь хэлэлцэх эсэх асуудал ярих үед Л.Энх-Амгалан зэрэг гишүүдийн саналаар гарсан. Бид нар бол бодлогын хувьд дэмжиж байгаа юм. Ер нь бол био түлш байдаг ч юм уу, эмнэлэг нь 200 машин мод, сургууль нь 200 машин мод байсан дор бол нэгдсэн халаалтад шилжих юм бол хэрэглээ буурах юм байгаа юм. Бид нар хангахаас гадна хэрэглээгээ бууруулна гэдэг бол бас энэ байгаль хамгаалал ой хамгааллын чухал менежмент гэж үзэж байгаа юм. Тэгээд нэгэнт хэлэлцэх эсэх асуудал ярьсан, нэгдсэн чуулган дээр гишүүн гаргасан, тэр нь бол бидний үндсэн үзэл баримтлалтай нийцэж байгаа учраас оруулсан юм. Тэгээд санал хурааж шийдэх байх.

 **Су.Батболд: -** Яах вэ, энэ бодлого нь баримт бичиг дээр байж байсан нь зөв байх. Ер нь бол тийшээ явна. Хэрэглээгээ бууруулах чиглэл рүү явах ёстой. Энэ нэг их албаар үүрэг өгч байгаа зүйл биш л дээ. Энэ 3.3 дээр нэг зүйл байгаа. Батлах гээд орсон байгаа. Журам гаргах ч гэдэг юм уу тэгж орохгүй бол болохгүй байх.

 За санал хураалт. Миний уншсанаар 10 дугаар саналын санал хураалт явуулъя. Өө уучлаарай. Я.Содбаатар гишүүн байгаа. Мартсан явж байна.

 **Я.Содбаатар: -** Би бол нэг ийм зүйл асуух гээд байгаа юм. Энэ 3.3 чинь бол ойн нөөцийн тогтвортой менежментийг бий болгох, ойгоос гарах бүтээгдэхүүний нэр төрлийг нэмэгдүүлэх, нэг ёсны ойн нөөцийн ашиглалтын асуудлаар 3.3 орж байгаа юм. Гэтэл 3.3 дотор тэр 3.3.6 гэдэг заалт байсныг 3.1 рүү оруулсан байхгүй юу. Тэгэхээр одоо энэ 3.3 дотор чинь бол миний түрүүний яриад байдаг уламжлалт бүтээгдэхүүн үйлдвэрлэлийн буюу гэр, хашаа гээд хөдөө, орон нутагт хэрэгцээтэй байдаг энэ үйлдвэрлэлийн модны хэрэглээний асуудлаа үүндээ оруулж өгөхгүй бол энд үг үсэггүй болж байгаа байхгүй юу. Хуучин байсан юм л даа. 3.3.6 гээд байсан. Үүнийгээ урагшаа 3.1 дотор ой модны хулгайтай тэмцэх, хамгаалах тал руугаа орж байгаа юм. Нэг ёсны үйлдвэрлэл талдаа ийм үг, үсэггүй болж байна л даа. Тэгэхээр би юу хэлэх гээд байна гэхээр, би нэг томьёолол бичээд өгье. Тэгээд энэ 3.3, 10 дугаар саналыг хурааж байх хооронд би томьёолол бичиж өгөөд хураалгаж болно, тийм ээ.

 Ойн нөөц бүхий аймаг, сумдын иргэдийн уламжлалт бүтээгдэхүүн үйлдвэрлэлийн зориулалтаар хэрэглэгдэж байгаа модыг бас нэг зохицуулалт хийж өгмөөр байна. Менежмент тэгэх үү. Тэгэхгүй бол яг тэр хүмүүст чинь зориулаад энд бол гоё үгээр бичээд байна л даа, импортын гэдэг юм уу, мод орлох бүтээгдэхүүн гээд яг хөдөө орон нутагт бол амьдрал дээр худлаа л байгаа юм. Тийм учраас тэр хүмүүсийн энэ үйлдвэрлэлийн менежментийн тал дээр нэг өгүүлбэр заалт оруулж өгөөч гэдэг, нэг заалт оруулж өгөөч гэдэг хүсэлт байна.

 Би томьёоллоо бичээд өгье.

 **Су.Батболд: -** Хэн хариулах вэ? 3 номер.

 **Ц.Банзрагч: -** Саналыг дэмжиж байна. Гишүүний томьёоллыг. Тэгээд бид нар 3.1.3-ыг ч гэсэн бид нар энд байхад нь урагш шилжүүлсэн юм. Эхлээд Тамгын газрынхаа зөвлөх нартай яриад, зохистой байршуулаад, гишүүний томьёоллыг бол хөдөө, орон нутгийн хэрэгцээтэй, уламжлалт жижиг бүтээгдэхүүний хэрэгцээ гэсэн тодотгол байхад бол бид нар дэмжих бүрэн боломжтой. Авах л ёстой.

 **Су.Батболд: -**  Я.Содбаатар гишүүн саналын томьёоллоо нааш нь өгчих дараа нь хураалгая. 10 дахь саналыг нь миний уншсанаар дэмжье гэсэн томьёоллоор санал хураалт явуулъя. Түүн дээр ажлын хэсэг дээр очоод, саналаа өгөөд ярьж болно шүү. Үг, өгүүлбэр дээр.

 10 гишүүн санал хураалтад оролцож 7, гишүүн зөвшөөрч, 70.0 хувийн саналаар санал дэмжигдэж байна.

 11 дэх санал. Төслийн хавсралтад доор дурдсан агуулгатай “Бодлогын хэрэгжилтийн үе шат, үр дүн” гэсэн Дөрөвдүгээр бүлэг нэмэх; гэж байна.

 Энэ 4 дүгээр бүлэг нь аль юм бэ? 11 юм уу, 12 юм уу? Аан зүгээр л бүлэг нэмэх юм байна. Энэ зүгээр бүлэг нэмэх юм байна. Санал хураалт явуулъя.

 Гишүүд дараарай.

 Энэ санал хураалтыг хүчингүй болгохгүй бол энэ чинь бүлгээ нэмэхгүй бол болохгүй шүү дээ, гишүүд ээ.

 Саяын санал хураалтыг хүчингүй болгоё гэсэн санал хураалт явуулахгүй бол болохгүй болчихлоо. Энэ санал хураалтыг хүчингүй болгоё гээд санал хураалт явуулъя, гишүүд ээ.

 Гишүүд саналаа өгөөрэй.

 Саяын саналыг хүчингүй болгоё гэж 7 гишүүн санал өгч, 70.0 хувийн саналаар хүчингүй болгоё. Дахиад түрүүчийн уншсан, 4 дүгээр бүлэг нэмэх саналаар дахин санал хураалт явуулъя, гишүүд ээ. Одоо анхааралтай саналаа өгөөрэй.

 Санал хураалтад 10 гишүүн орж, 9 гишүүн дэмжиж, 90.0 хувийн саналаар санал дэмжигдлээ.

 Одоо 12 дахь санал. Төслийн хавсралтын “Бодлогын хэрэгжилтийн үе шат, үр дүн” гэсэн Дөрөвдүгээр бүлэгт доор дурдсан агуулгатай дараах заалтуудыг нэмж, дугаарыг өөрчлөх:

4...Төрөөс ойн талаар баримтлах бодлогыг хоёр үе шаттайгаар буюу нэгдүгээр үе шатыг 2015-2020 онд, хоёрдугаар үе шатыг 2020-2030 онд хэрэгжүүлнэ.

4...байгалийн аясаар сэргэн ургасан болон таримал ойн талбай 2020 он гэхэд 310.0 мянган га, 2030 он гэхэд 1500.0 мянган га-аар тус тус нэмэгдсэн байна.

4...Модон түүхий эдийн ашиглалтын төвшнийг 80 хувьд хүргэж, иргэдийн мод модон бүтээгдэхүүний хэрэгцээг бүрэн хангана.

4...Монгол орны ойн салбарт тогтвортой менежмент нэвтэрч, ойг хамгаалах, зохистой ашиглах, нөхөн сэргээх ажилд чанарын ахиц гарч, экологийн ач холбогдол бүхий эрүүл ой бий болно.

4...Ойн экосистем, биологийн олон янз байдлын хадгалалт, хамгаалалт сайжирна.

 4...Ойн дагалт баялгийн ашиглалтыг сайжруулах замаар хүн амын хүнсний хангамж, өрхийн орлогыг нэмэгдүүлнэ. Гэсэн санал байна. Асуулттай гишүүд байна. Ж.Батзандан гишүүн асууя.

 **Ж.Батзандан: -** Их сайхан саналууд, сайхан зорилтууд тавьж байгаа. 2015-2020 он гэхэд 2020-2030 он гэхэд асуудлыг шийдэх зорилтууд тавьж байгаа юм. 2020 оны гэхэд 310.0 мянган га, 2030 он гэхэд 1500.0 мянган га-аар байгалийн аясаар сэргэсэн болон таримал ойн талбай нэмэгдсэн байна гэдэг, энэ бүхнийг хэрэгжүүлэхэд мөнгө хэрэгтэй.

 Өнөөдөр байгаль хамгаалагчид чинь мөнгө байхгүй, хангалттай цалин байхгүй, гартаа түймэр унтраах зэвсэг байхгүй, модны хулгайч нартаа дарлуулсан, технологийн дэвшлийг ашиглаж чадахгүй, ийм л байгаа.

 Би Байгаль орчны яам хангалттай мөнгөтэй, байгаа гэж бодохгүй байна. Байгаль хамгаалахад мөнгө, төсөв хэрэгтэй. Зардал ихтэй. Би бол зүгээр тодорхой санал дэвшүүлж байгаа юм. Би 4 зарчмын зөрүүтэй санал дэвшүүлж байгаа. Энэ талаар Байнгын хороо санал хурааж өгөөч гэж хүсэж байна.

 Нэгдүгээрт, модны хулгайч нарыг барьж аваад, шоронд хорьдгоо болиод … /микрофон тасрав./

 **Су.Батболд: -** Санал дээрээ тайлбарлах юм уу Ж.Батзандан гишүүн ээ. Таны саналыг одоо би хураалгана шүү дээ.

 **Ж.Батзандан: -** Тэгээд энэ хамгийн сүүлчийн зарчмын зөрүүтэй санал учраас би энэ зарчмын зөрүүтэй 4 саналаа одоо ашиглаад хэлэх нь зүйтэй байх гэж бодож байна. Энэ саналуудыг дэмжиж байгаа. Дараа нь би зарчмын зөрүүтэй саналаа тайлбарлая.

 **Су.Батболд: -** Зарчмын санал дээрээ Ж.Батзандан гишүүн тайлбарлаад явчих. 12 дахь саналыг миний түрүүний уншсанаар дэмжье гэж санал хураалт явуулъя, гишүүд ээ. Би санал хураалт явуулчихлаа. Дараа нь та санал дээрээ хэлчих. Өөрийнхөө санал дээр.

 Санал хураалт явагдаж байна гишүүд ээ. Одоо гишүүдийн саналаар санал хураалт явуулна. Гишүүдээс гаргасан зарчмын зөрүүтэй саналуудаар.

 10 гишүүн оролцож. 9 гишүүн дэмжиж, 90.0 хувийн саналаар 12 дахь санал дэмжигдлээ.

 Ажлын хэсгээс гаргасан саналуудаар санал хурааж дууслаа. Одоо гишүүдээс гаргасан зарчмын зөрүүтэй саналуудаар санал хураая.

 Я.Содбаатар гишүүн 3.1.6 дээр санал хурааж байгаа юм байна тийм ээ. Ойн нөөц бүхий аймаг сумдын иргэд уламжлалт бүтээгдэхүүн үйлдвэрлэлийн зориулалтаар мод бэлтгэх журмыг Байгаль орчны асуудал эрхэлсэн төрийн захиргааны төв байгууллага, холбогдох орон нутгийн төрийн захиргааны байгууллагуудаас санал авч, батлах гэсэн санал хурааж байгаа юм байна.

 Я.Содбаатар гишүүн тайлбарлах уу.

 **Я.Содбаатар: -** 3.3 дотор бол ерөөсөө энэ бодлогын баримт бичиг бол өөрөө 3.1 бол дандаа ойг хамгаалах, хулгайн модтой тэмцэх заалтууд байгаа.

3.3 бол ойн нөөцийг ашиглах, менежментийг хийх энэ чиглэлийн заалтууд байгаа юм. 3.3 дотор бол миний хэлээд байгаа тэр хөдөө орон нутгийн уламжлалт бүтээгдэхүүн буюу гэр, байшингийн зориулалтаар мод ашиглах, модыг хэрэглэх боломж нь хаагдсан тэр талаар үг, үсэггүй бодоод байна. Тийм учраас энэ ялангуяа, ойн нөөц бүхий аймаг сумдын иргэдийн амьжиргааны үндсэн эх үүсвэр энэ болоод байгаа юм. Тэнд бол хүссэн, хүсээгүй гэрийн мод, шал хийдэг байшин барилгын мод авч байгаа.

 Тэрийг нь бид нар бас журмыг нь Төрийн захиргааны байгууллага нь тухайн энэ ойн нөөц бүхий аймаг сумдын төрийн захиргааны байгууллага, орон нутгийн төрийн захиргааны байгууллага, Засаг даргын тамгын газруудаас тодорхой санал аваад, Байгаль орчны асуудал эрхэлсэн төрийн захиргааны төв байгууллага нь журам гаргаад үүнийг явуулмаар байгаа юм. Үүнийг нэг журамлахгүй бол тухайн орон нутгийн чанартай болохоос улсын хэмжээний юм бас биш л дээ. Ойн нөөц бүхий аймаг сумууд дээр л асуудал үүсээд байгаа шүү дээ. Нийт сум, орон нутагт бол биш байгаа юм. Тэгэхээр ойн нөөц бүхий аймаг, сум дээр ийм асуудал үүсч байгаа учраас үүнийг зохицуулах асуудал хийж өгөөч гэж байгаа юм.

 **Су.Батболд: -** 3 дугаар микрофон. Үүнийг хүлээж авч болох уу, яаж зохицуулах вэ гэсэн асуудал байна. Дараа нь ажлын хэсэг бас саналаа хэлээрэй.

 **Ц.Банзрагч: -** Гишүүний саналыг бол дэмжиж байгаа юм. Заавал бодлого учраас сум гэж зөвшилцөх гэсэн механизм бичихгүйгээр шууд 3.3-т байгаа хөдөөгийн гэдгийн дараа иргэдийн уламжлалт бүтээгдэхүүн үйлдвэрлэх, гээд таслал тавиад малчдынхаар гээд явж болох уу гэсэн санал байгаа юм. Үүнийг яах вэ найруулга хувьд, эрх зүйн хувьд бол бид нар 30 хүний бодлогод заавал сумаас санал авна гэж детальчлан хэлээд яах вэ. Хууль биш юм чинь. Үүн дээр нь шигтгээд явбал гишүүн зөвшөөрөх үү? Таны саналыг бол 100 хувь дэмжээд байгаа байхгүй юу, цоорхой болох гээд байгаа. Үүн дээр ороход болж байна уу?

 **Су.Батболд: -** С.Оюун гишүүн. Ер нь бараг болох байх тийм үү?

 **С.Оюун: -** Бид нар энэ Ойн бодлогыг боловсруулахдаа өнгөрсөн жил маш олон биш ээ нөгөө түлээний тариф, гоожингийн тариф гээд маш олон орон нутгийн байгууллагуудаас, Иргэдийн төлөөлөгчдийн хурлаас санал авсан юм. Тэгэхээр энэ цаашдаа явахдаа мэдээж санал авч л таараа. Журам дээр. Заавал тэгж тусгайлан суулгахгүйгээр явъя.

 **Су.Батболд: -** Түрүүний яг Ц.Банзрагч гуайн томьёолсноор ажлын хэсэг саналаа оруулчих, тэгээд уламжлалт бүтээгдэхүүн үйлдвэрлэдэг гэж оруулчих. Тэр нь их хоцроод байгаа юм. Тэгээд авчих уу. Ийм байдлаар авъя гээд санал хураалт явуулъя. Гэхдээ миний энэ уншсанаар биш энэ өгүүлбэрийн ард сумдын уламжлалт бүтээгдэхүүн үйлдвэрлэлийн зориулалтаар гэсэн байдлаар санал хураалт явуулъя.

 Санал хураалт явагдаж байна, гишүүд ээ.

 Санал хураалтад 10 гишүүн оролцож, 9 гишүүний 90.0 хувийн саналаар Я.Содбаатар гишүүний саналыг түрүүний уншсан найруулгаар оруулахаар боллоо.

 Ж.Батзандан гишүүн горимын санал гаргасан байна. Ж.Батзандан гишүүний саналыг одоо бол яг тийм зүйл заалтад оруулна гэхгүйгээр ерөнхийд нь агуулгаар нь дэмжээд, ажлын хэсэг дээрээ үзэж байгаад, хаана, яаж байрлуулах вэ гэдгээ ярихгүй бол яг одоохондоо ингээд явуулъя гэхээр боломжгүй байна.

 Би уншъя. Таны л бичсэн юмыг би уншина.

 1.Экологийн тэнцвэрийг хангах зорилгоор байгалийн гамшиг, экологийн гэмт хэргийн улмаас устсан ойг нэн тэргүүнд нөхөн сэргээх гэсэн санаа байна.

 2.Ойн бодлоготой уялдуулан иргэд, аж ахуйн нэгжтэй байгуулсан ой ашиглах, эзэмших талаар байгуулсан гэрээг, хэлэлцээрүүдийг шинэчлэх тухай асуудал байна.

 3.Экологийн гэмт хэрэгт оногдуулах ял шийтгэлийг хорих, торгох ялаас илүүтэй учруулсан хохирлыг нөхөн төлүүлэх, экологийн гэмт хэрэг үйлдсэн этгээдээр ойжуулах ажил хөдөлмөр хийлгэх гэсэн гурван санаа байна.

 Дөрөв дэх санааг бол Ж.Батзандан гишүүн өөрөө нэмээд хэл дээ. Ийм гурван санаатай, дараа нь ажлын хэсэг энэ талаар саналаа хэлээрэй.

 **Ж.Батзандан: -**  Тэгэхээр манай ойн бодлого бол тогтвортой хөгжлийн бодлого, Нэгдсэн Үндэстний Байгууллагын STG, NDG, гэсэн хоёр том бодлогын хүрээнд гарах ёстой. Хүн төрөлхтөн, улс орон, үндэстэн тогтвортой хөгжихийн тулд байгаль орчны тэнцвэрийн балансыг тогтвортой хангаж байж, байгаль орчин тогтвортой байвал, нийгэм өөрөө тогтвортой хөгжинө гэсэн үзэл, санаа дээр дэлхий нийт урагшилж байгаа. Тэгэхээр бид байгаль орчноо хамгаалахын тулд тодорхой санхүүжилт, тодорхой мөнгө, тодорхой хөрөнгө хэрэгтэй.

 Сүүлийн 20 гаруй жил байгаль орчинд зарцуулсан мөнгө, санхүү бол ямагт бага байсан. Харин байгалийг сүйтгэсэн хэмжээ бол асар их болсон. Тийм учраас би бол уул уурхайн компаниуд дээр экологийн татвар тавих ёстой. Экологийн хураамж тавих ёстой. Бүр тодорхой саналыг би Улсын Их Хурал дээр хэлдэг. Өмнийн говиос авч байгаа 1 тонн нүүрс тутам, 50 тонн нүүрс тутамд 1 мод тарь гэдэг шаардлага тавьж өг гэдэг. Энэ бол экологийн хураамжийн хэлбэр нь. Экологийн татварын хэлбэр нь янз бүр байж болно. Үүнийг Байгаль орчны санд төвлөрүүлж, байгаль орчны нөхөн сэргээлт ойн бодлоготойгоо уялдуулж өгч чадах юм бол бид байгаа ойгоо хамгаалахаас гадна, шинээр ойжуулах, шинээр ой бий болгох ийм бололцоо боломж бүрдэнэ гэж харж байгаа юм.

 Энэ талаар манай мэргэжлийн хүмүүс санаагаа хэлээч. Хэрвээ дэмжих боломжтой бол үүнийг бас зарчмын зөрүүтэй саналаар оруулъя гэж бодож байна.

 Су.Батболд дарга түрүүн уншсан зарчмын зөрүүтэй 3 санал байгаа. Бид байгаль орчинд хохирол учруулсан экологийн гэмт хэрэгтнийг барьж аваад л ихэнхдээ хорьдог. Хорих ялаар шийтгэдэг. Нэг бол торгоод явуулдаг. Машин тэргийг нь хураадаг. Харин одоо шинэ Эрүүгийн хуультай уялдуулаад байгаль орчинд хохирол учруулсан экологийн гэмт хэрэгтэнд заавал хорих ял шийтгэдэг биш, нэг жилийн хорих ялын оронд харин байгаль орчныг нөхөн сэргээх, нийтэд тустай хөдөлмөр хийлгэх хүрээнд мянган мод тариулдаг, 2 мянган мод тариулдаг ажлыг хийлгэж, ялын хэлбэрийг өөрчилдөг уян хатан тогтолцоог бий болговол илүү үр дүнтэй байна гэж харж байна.

 Нөгөө 2 зарчмын зөрүүтэй саналыг Су.Батболд гишүүн дарга уншиж танилцуулсан учраас та бүхэн санаа, бодлоо илэрхийлье. Дэмжих боломжтой бол санал хураалгая гэж бодож байна.

 **Су.Батболд: -** Энэ ингэх юм байна. Тус тусад нь санал хураалгахгүй бол ялангуяа хамгийн сүүлд уншсан санаа бол одоо ингээд энэ ойн бодлого дотор бид экологийн татварын тухай асуудал оруулаад гаргаж, ирэх нь бол зохистой биш гэж бодож байгаа юм. Ер нь одоо тэгээд л хөрөнгө оруулагчдыг татах, эдийн засгийг сэргээх тухай асуудал ярьж байтал Байгаль орчны байнгын хороо Ойн бодлого дотроо, Ойн бодлоготой огт хамааралгүйгээр уул уурхайн компаниас татвар авах тухай асуудал тавьдаг ч юм уу. Би зүгээр гишүүний хувьд бол гаргасан саналаа та хууль санаачлах маягаар ч юм уу, илэрхийлж болно. Яг манай энэ бодлогод ороод явах нь тийм байх болов уу гэж бодож байна.

 Хоёрдугаарт, бодлого дотор бол би зүгээр гишүүнийхээ хувьд саналаа хэлж байна л даа. Тийм учраас таны саналуудыг бүгдийг нь нэг нэгээр нь хураалгаж дэмжүүлэхгүй бол бас л түвэгтэй юм байна.

 За С.Оюун сайд саналаа хэлье, дараа нь ажлын хэсэг саналаа хэлээрэй.

 **С.Оюун: -** Зарчмууд нь зөв ч гэсэн, Ж.Батзандан гишүүн ээ, ингэмээр байна. Ойн тухай хууль өргөн баригдсан шүү дээ. Яг таны асуугаад байгаа хулгайн мод, хулгайн модтой холбоотой гэмт хэрэг дээр заавал хорих биш олон сая мод тарих гээд, тэр шийдлүүдээ Ойн тухай хуулийн модны хулгайтай холбоотой ажлын хэсэг дээр ярьсан нь дээр байх. Хууль зүйн байнгын хороотой хамтраад байгуулагдана шүү дээ. Ойн хууль дээр таны яриад байгаа хулгайн модтой холбоотой хууль өргөн баригдсан байгаа. Ерөнхийд нь экологийн гэмт хэрэг гээд хэлчихлээ. Цагдаа дээр чинь тэртээ тэргүй Байгаль орчны эсрэг журмын хэрэг гэдэг билүү тийм ээ. Байгаль орчны журмын эсрэг гэмт хэрэг гэж ярьдаг. Түүн дээр бол тодорхой одоогийн хүчин төгөлдөр хуулийн заалт байгаа л даа. Түүнтэй нэлээн уялдаж, Хууль зүйн байнгын хороотой ярьж байж, татвар, эдийн засаг ямар байгааг бас харах ёстой байх.

 Нэг нэгээр сонсож байгаад хураая даа. Хулгай модтой зүйл дээр Ж.Батзандан аа, яг нөгөө хууль дээр оруулаач.

 **Су.Батболд: -** Ажлын хэсгээс хариулах уу? Ц.Банзрагч аа. Ч.Хүрэлсүх сайд, 3 номерын микрофон.

 **Ц.Банзрагч: -** Баярлалаа. Эрхэм гишүүн Ж.Батзандан гуайн асуулт, хариулттай холбогдож концепцийн хувьд дэмжиж байгаа. Гэхдээ Байнгын хорооны даргын хэлдгээр нэг бүрчлэн санал хураах нь бол нэгдүгээрт зүйтэй байна бодож байна.

 Хоёрдугаарт, ялангуяа тэр эрүүгийн юм уу, хууль бус мод бэлтгэлийн зөрчлийг бол ойжуулах замаар төлүүлдэг зарчим баримтална гэсэн асуудлыг түрүүн санал хураагаад, хуулийн хариуцлагыг чангатгана гээд Б.Гарамгайбаатар гишүүн асууж байсан шүү дээ, түүн дээр өгүүлбэрийн найруулга байдлаар чангатгана, урамшуулна гэсэн хэсэгт бодлого болгоод хууль бус мод бэлтгэсэн тохиолдолд нөхөн төлөх асуудлыг мод тарих, ойжуулах журмаар хийнэ гэсэн бодлогын томьёолол байх бүрэн боломжтой гэж бодож байна.

 Тэгээд энэ бодлогын хүрээнд дараа, дараагийн хуульд үе шаттай суулгаад явах асуудал байна.

 Нүүрсний хувьд бол манай бодлогод орох нь тохиромж муутай байх гэсэн саналтай байна.

 **Су.Батболд: -** Эхний томьёоллыг би уншъя. Экологийн тэнцвэрийг хангах зорилгоор байгалийн гамшиг, экологийн гэмт хэргийг улмаас устсан ойг нэн тэргүүнд нөхөн сэргээх гээд үүнийг агуулгаар нь аваад тодорхой зүйл, заалтууд дээр сүүлд нь ажлын хэсэг Ж.Батзандан гишүүнтэй уулзаж байгаад оруулах боломжтой гэдгийг дэмжье гэсэн томьёоллоор санал хураалт явуулъя. Энэ бол орж болох байх. Гэхдээ ажлын хэсэг уулзаж ярилцаад, яг хаана яаж орохоо тодорхой болгож, дараа нь оруулах хэрэгтэй.

 10 гишүүн оролцож, 9 гишүүн дэмжиж 90.0 хувийн саналаар саяын санал дэмжигдсэн байна.

 Дараагийн санал, Ойн бодлоготой уялдуулан иргэд, аж ахуйн нэгжтэй байгуулсан ой ашиглах, эзэмших талаар байгуулсан гэрээг шинэчлэх гэсэн маягаар санал хураалт явуулъя. Хаана яаж оруулах вэ гэдгийг дараа нь харна биз дээ.

 10 гишүүн оролцож, 9 гишүүн татгалзаж, 1 гишүүн зөвшөөрч дэмжигдсэнгүй. Ер нь бол бодлогын хувьд аваад, бодлого шинэчлэгдэнэ, Ойн тухай хууль шинэчлэгдэнэ. Тэгэхээр гэрээнүүд заавал шинэчлэгдэх ёстой болох байх. Бодлогодоо оруулах ч юу байх вэ, ер нь бас протоколд ороод явъя гэж.

 Дараагийн санал Экологийн гэмт хэрэгт оногдуулах ял шийтгэлийг хорих, торгох ялаас илүүтэй учруулсан хохирлыг нөхөн төлүүлэх, экологийн гэмт хэрэг үйлдсэн этгээдээр ойжуулах ажил хөдөлмөр хийлгэх гэсэн ерөнхий санаатай. Ийм санал байна. Үүнийг дэмжье гэсэн санал явуулъя. Түрүүн тайлбарласан.

 10 гишүүн санал хураалтад оролцсоноос 2 гишүүн дэмжиж, 8 гишүүн татгалзаж, энэ санал дэмжигдсэнгүй.

 Дараагийн санал нь түрүүний Ж.Батзандан гишүүний бас ямар нэг тодорхой зүйл заалт дээр оруулахгүйгээр Ж.Батзандан гишүүний томьёолсноор татварын асуудалтай холбоотой санал хураалтыг явуулъя.

 3 гишүүн зөвшөөрч, 7 гишүүн татгалзаж, санал дэмжигдсэнгүй.

 Зарчмын зөрүүтэй саналуудаар санал хураалт дууслаа. Одоо найруулгын шинжтэй саналаар санал хураая. Би найруулгын шинжтэй саналыг бүгдийг уншина . Тэгээд шууд санал хураагаад явна.

 Найруулгын шинжтэй санал

 **1.**Төслийн хавсралтын 2.1 дэх заалтыг доор дурдсанаар найруулах.

 “2.1.Монгол орны ойн экосистемийн тэнцвэрт байдлыг хадгалах, ойн хомсдол, доройтлыг зогсоох, ойг нөхөн сэргээх, ойжуулах замаар ойгоор бүрхэгдсэн талбайг нэмэгдүүлэх, зүй зохистой, тогтвортой ашиглахад чиглэсэн ойн тогтвортой менежментийг бий болгоход бодлогын зорилго оршино.”

 **2.**Төслийн хавсралтын 2.2.5 дахь дэд заалтыг доор дурдсан байдлаар найруулах:

 “2.2.5.ойн бодлого, хууль тогтоомж, бүтэц зохион байгуулалтыг сайжруулж, сонирхогч талуудын оролцоог хангасан “ойн сайн засаглал”-ыг бий болгох;”

 **3.**Төслийн хавсралтын нэг удаагийн түймэрт нэрвэгдэх ойн талбайн дундаж хэмжээг 2020 он гэхэд 30.0 хувь, 2030 гэхэд 70.0 хувь хүртэл бууруулах гэсэн 3.1.1 дэх дэд заалтыг “Бодлогын хэрэгжилтийн үе шат, үр дүн” гэсэн Дөрөвдүгээр бүлэгт шилжүүлж, дугаарыг өөрчлөх.

 **4.**Төслийн хавсралтын 3.1.2 дахь дэд заалтын “хил дамнасан” гэсний өмнө “улсын” гэж нэмэх;

 **5.**Төслийн хавсралтын 3.1.3 дахь дэд заалтыг доор дурдсан байдлаар найруулж, “Бодлогын хэрэгжилтийн үе шат, үр дүн” гэсэн Дөрөвдүгээр бүлэгт шилжүүлж, дугаарыг өөрчлөх:

 4...ойн хөнөөлт шавж, өвчний тархалтын хөнөөлийн голомтыг 2020 он гэхэд 60.0 хувь хүртэл, 2030 он гэхэд бүрэн хяналтад авна.”

 **6.**Төслийн хавсралтын 3.2 дахь дэд заалтыг дор дурдсан байдлаар найруулах.

 “3.2.Ойг нөхөн сэргээх, ойжуулах, тарьц, суулгац ургуулах, сор шилмэл модны сайн чанарын үр бэлтгэх хэмжээг нэмэгдүүлэн, арга технологийг сайжруулж, бодит хүчин чадлыг бий болгох замаар ойгоор бүрхэгдсэн талбайг нэмэгдүүлэх бодлогын хүрээнд дараах зорилтыг хэрэгжүүлнэ.”

 **7.**Төслийн хавсралтын 3.2.5 дахь дэд заалтын “ойн зурвас” гэсний дараа “хот суурин газар ногоон байгууламж” гэж нэмэх.

 **8.**Төслийн хавсралтын 3.3 дахь заалтыг доор дурдсан байдлаар найруулах:

 “3.2.Ойн тогтвортой менежментийг бий болгон, ойгоос гарах бүтээгдэхүүний нэр төрлийг нэмэгдүүлж, экологийн болон эдийн засаг, нийгмийн үр ашгийг сайжруулах бодлогын хүрээнд дараах зорилтыг хэрэгжүүлнэ.”

 **9.**Төслийн хавсралтын 3.3.3 дахь дэд заалтыг доор дурдсан байдлаар найруулах:

 “3.3.3.ашиглалтын ой бүхий нутагт ойн замын сүлжээг сэргээн өргөжүүлж, ойн нөөцийг иж бүрэн, зүй зохистой, тогтвортой ашиглах үйлдвэрлэлийг дэмжих;”

 **10.**Төслийн хавсралтын 3.3.5 дахь дэд заалтыг доор дурдсан байдлаар найруулах:

 “3.3.5.ойн цэвэрлэгээгээр бэлтгэсэн хатсан мод, унанги, ойн бусад үлдэгдлийг боловсруулан төрөл бүрийн модлог хавтан, шахмал болон био түлшний дэвшилтэт технологи бүхий үйлдвэрлэлийг дэмжин хөгжүүлж, ойн нөөцийг эдийн засгийн эргэлтэд оруулах;”

 **11.**Төслийн хавсралтын “Ойн хомсдол доройтлоос үүдэлтэй хүлэмжийн хийн ялгарлыг “2020 онд 2.0 хувь, 2030 онд 5.0 хувь бууруулах” гэсэн 3.3.8 дахь дэд заалтыг “Бодлогын хэрэгжилтийн үе шат, үр дүн” гэсэн Дөрөвдүгээр бүлэгт шилжүүлж, дугаарыг өөрчлөх;

 **12.**Төслийн хавсралтын 3.4.1 дэх дэд заалтын “олон янзын амьдрах орчныг бүрдүүлэх” гэснийг олон янз байдлыг хамгаалах” гэж өөрчлөх;

 **14.**Төслийн хавсралтын 3.5 дахь заалтыг доор дурдсан байдлаар найруулах:

 “3.5.Ойн эрх зүйн орчныг сайжруулан “ойн сайн засаглал”-ыг бий болгож, салбарын шинжлэх ухаан, сургалт, боловсрол, мэдээлэл, сурталчилгааг эрчимжүүлэх бодлогын хүрээнд дараах зорилтыг хэрэгжүүлнэ;”

 **15.**Төслийн хавсралтын 3.5.2 дахь дэд заалтын “эзэнтэй болгох” гэсний дараа “үйл ажиллагааг эрчимжүүлэх” гэж нэмэх;

 **16.**Төслийн хавсралтын 3.5.3 дахь дэд заалтын “дэвшилтэт технологи” гэсний дараа “боловсруулах,” гэж нэмэх;

 **17.**Төслийн хавсралтын 2.2.2 дахь дэд заалтын “олон янзын амьдрах орчныг” гэснийг “олон янз байдлыг” гэж, 2.2.3 дахь дэд заалтын “бүтээгдэхүүнлэг чанарыг” гэснийг “бүтээмжийг” гэж, 3.1 дэх заалтын “ойн нөөцийг” гэснийг “ойг хомсдол” гэж, 3.2.1 дэх дэд заалтын “удамшлын чанар сайтай” гэснийг “сор шилмэл модны сайн чанарын” гэж, 3.3.2 дахь дэд заалтын “янзын” гэснийг “янз байдлын” гэж, 3.3.4 дэх дэд заалтын “бүтээгдэхүүнлэг чанар, өгөөж” гэснийг “бүтээмж” гэж, 3.3.7 дахь дэд заалтын “гэрчилгээжүүлэлтийн” гэснийг “итгэмжлэлийн”, “гэрчилгээ” гэснийг “итгэмжлэл” гэж, 3.4.3 дахь дэд заалтыг “донор” гэснийг “олон улсын байгууллага, бусад” гэж, 3.5.2 дахь дэд заалтын “нөхөрлөлүүдийн сайн дурын үндсэн дээр” гэснийг “нөхөрлөл” гэж, 3.5.4 дэх дэд заалтын “чиглэлийн” гэснийг “мэргэжлийн”, “сургалтын” гэснийг “сургалт үйлдвэрлэлийн” гэж тус тус өөрчлөх;

 **18.**Төслийн хавсралтын 2.2 дахь заалтаас “Монгол орны” гэснийг, 2.2.4 дэх дэд заалтаас “хүрээлэн буй орчныг хамгаалах”, “ашигт” чанар гэснийг, 2.2.8 дахь дэд заалтаас “тэд”, “үндсэн” гэснийг, 3.2.3 дахь дэд заалтаас “ойн сангийн” гэснийг, 3.3.1 дэх дэд заалтаас “асуудлыг иж бүрнээр нь хэрэгжүүлэх”, “нөөцийн” гэснийг, 3.3.2 дахь дэд заалтаас “ойн сан бүхий газар дахь” гэснийг, 3.4.3 дахь дэд заалтаас “тэндээс орох” гэснийг, 3.4.4 дэх заалтын “усны” гэсний дараах “хамгаалах” гэснийг, 3.5.1 дэх дэд заалтаас “нөөцийн” гэснийг, 3.5.7 дахь дэд заалтаас “тархалтын”, “бууруулж” гэснийг тус тус хасах. Гэсэн ийм найруулгын шинжтэй санал байна. Найруулгын саналыг дэмжье гэсэн санал хураалт явуулъя. Асуулт л байгаа.

 Нэрээ өгчих. Дэгээрээ бол асуулт л байгаа шүү. Нэрээ өг. Ж.Батзандан гишүүнээр тасаллаа. Я.Содбаатар гишүүний микрофоныг өгье.

 **Я.Содбаатар: -** Хоёр асуудал байна. Нэг дэх нь бол бид нарын хураалгах гэж байгаа найруулгын шинж чанартай зүйлийн 5 дахь санал буюу ойн хөнөөлт шавж, өвчний тархалтын хөнөөлийн голомтыг 2020 он гэхэд 60.0 хувь хүртэл, 2030 он гэхэд бүрэн хяналтад авна гэж байна. Үүний яг байгаа зүйл нь бол тэмцлийн ажилд химийн бодис хэрэглэхээс бүрэн татгалзана гэсэн ийм зүйлийг нь хасаж оруулж байгаа юм шиг байна.

 Энэ бол найруулгын гэхээсээ зарчмын зөрүүтэй санал байж магадгүй юм. Яагаад гэхээр нэгдсэн чуулган дээр хураах үед гишүүд үүнийг хараад энэ чинь зарчмын зөрүүтэй санал байна, гээд явах вий дээ. Тийм учраас яг үүнийг салгаад зарчмын зөрүүтэй саналаар авхуулъя. Энэ бол агуулгын чанартай юм өөрчлөгдөж байна. Химийн бодисын хэрэглээний асуудлыг болиулж байгаа, учраас үүнийг зарчмын зөрүүтэй саналаар авах байх.

 Хоёрт, найруулгын шинж чанартай санал дотор би нэг өгүүлбэрийг ер ойлгосонгүй. Найруулаад оруулж байгааг нь. 3 дээр төслийн хавсралтын нэг удаагийн түймэрт нэрвэгдэх ойн талбайн дундаж гэнэ. Нэг удаагийн түймэрт нэрвэгдэх ойн талбайн дундаж хэмжээг 2020 он гэхэд 30.0 хувь, 2030 гэхэд 70.0 хувь хүртэл бууруулна гэдгийг би ерөөсөө ойлгосонгүй.

 Нэг удаагийн түймэрт нэрвэгдэх ойн талбайн дундаж хэмжээг зааж өгдөг юм уу? Тэгэхээр энэ зүйлийг ойлгомжтой болгож өгөөч.

 Хоёрт бол нэр томьёоны “бүтээгдэхүүнлэг чанар” гэж бас байдаг уу, тийм ээ? Ийм зүйлүүд байна. Энэ саяын 2 зүйл дээр тодорхой хариулаач. Ойн сайн засаглал гэх юм. Ийм нэр томьёо байдаг уу, тийм үү.

 **Су.Батболд: -** Я.Содбаатар гишүүн 4 асуул асуулаа. С.Оюун гишүүн эхлээд хариулъя. Дараа нь ажлын хэсэг хариулаарай.

 **С.Оюун: -** Цаашдаа үе шаттайгаар химийн аргаас татгалзана гэдэг нь анхныхаа ч баримт бичиг байсан. Үүнд ч бас байгаа. Яг одоо ямар томьёолол руу орж байгааг Ц.Банзрагч гуай уншаад өгнө. Түүнийг хасаагүй шүү. Санаа бол хэвээр байж байгаа. “Бүтээгдэхүүнлэг чанар” гэдгийг “бүтээмж” гэдгээр сольж байгаа юм. Нөгөө хоёрт нь Ц.Банзрагч гуай хариулах уу?

 **Су.Батболд: -** Сайн засаглал гэж байдаг уу?

 **С.Оюун: -** Сайн засаглал гэж байдаг л юм байна лээ. Ойн засаглал гээд, тогтвортой менежмент, сайн засаглал гээд.

 **Су.Батболд: -** 3-р микрофон. Хамгийн эхний асуулт нь юу байсан шүү дээ. Найруулгаар байх юм уу, зарчмын зөрүүтэй саналаар орох юм уу гээд.

 **Ц.Банзрагч: -** Түрүүн санал хураасан 4 дэх асуудлын 3.1. … , 3.1. … гэж байгаагийн хамгийн сүүлийн төгсгөлд ойн хөнөөлт шавж, өвчинтэй тэмцэх биологийн бэлдмэлийг дотоодод үйлдвэрлэх ажлыг зохион байгуулж биологи, биотехнологи, физик механикийн аргыг өргөн нэвтрүүлж, химийн бодис хэрэглэхээс бүрэн татгалзах гэдэг нь санал хураалтаар орсон учраас энэ бол автоматаар үүнийгээ дагаад тэнд хасагдаж байгаа учраас бид нар найруулга гэж.

 Үүнийг манай зөвлөх нар харж байгаад зохицуулж болох байлгүй дээ. Зөв л санал байна шүү дээ.

 **Су.Батболд: -** 3.1 дээр орсон юм байна л даа. Хуулийн зөвлөх нар бас хариулаад байх даа. Энэ найруулга юм уу, юу юм бэ? н.Мөнхцэцэг хариулах юм уу? Дараагийн асуултад нь хариулъя. Ц.Банзрагч дарга. 3 дугаар микрофон.

 **Ц.Банзрагч: -** Бид нар бол энэ бодлогын төсөл боловсруулахдаа олон суурь үзүүлэлтүүдийг тогтоосон юм. Бид нар зорилтоо тогтоохын тулд 2012 оныг суурь үзүүлэлт гэхэд 2012 оны байдлаар нэг удаа шатсан түймэрт ой дээр 13 мянган га ноогдож байгаа юм. Тэгэхээр бид нар зорилт тавихдаа урьдчилан сэргийлэх арга хэмжээгээ сайн аваад, шуурхай унтраагаад, хуурайшил болж байгаа юм чинь түймэр гарах магадлалтай гэсэн учраас энэ үзүүлэлт бол байсан үзүүлэлтийг хойш нь бүлэг рүү шилжүүлж байгаа юм.

 Тийм учраас бид нар үүнийг авахдаа 2012 оныг суурь болгоод авсан юм.

 **Су.Батболд: -** Тийм нэр томьёо бол байдаг юм байна, тийм ээ.

 **Ц.Банзрагч: -** Байдаг. Нэг удаагийн түймэр гэдэг чинь цомхотгосон томьёолол юм байгаа юм. Түүний цаана урьдчилан сэргийлэх ажил сайн байх хэрэгтэй, тоног төхөөрөмж сайн байж хурдан очиж унтраах хэрэгтэй гэсэн … /микрофон тасрав./

 **Су.Батболд: -** Я.Содбаатар гишүүн. Та дараа нь тодруулаарай.

 **Я.Содбаатар: -** Нэг удаагийн түймэрт нэрвэгдэх ойн талбайн хэмжээг 2012 онтой харьцуулахад төчнөөн хувиар бууруулах гэж оруулахгүй бол ойлгогдохгүй байна шүү дээ. Юутай 30 хувиар бууруулж, өсгөөд байгаа юм бэ? Эсвэл 2012 оны дүнтэй харьцуулахад гээд.

 **Су.Батболд: -** Болсон уу? Я.Содбаатар гишүүн ээ. Сайн засаглалыг хариулъя. Ойн сайн засаглал гээд. 3-р микрофон.

 **Ц.Банзрагч: -** Энэ Нэгдсэн Үндэстний Байгууллагын ойн чуулган гэж байна. 2 жил тутамд хуралддаг. 10 нь Станбул хотод болсон. Одоо 5 сарын 4-14-ний өдрүүдэд NewYork хотод болж байна. Үүнээс гарсан хамгийн том асуудал бол Ойн сайн засаглалтай бай гэж байгаа юм. Ой өөрөө иргэдийн амьжиргааг хамаардаг, тарихаас, хамгаалахаас эхлээд ашиглалтыг хамаардаг учраас сайн засаглал байвал сайн засаглалтай ойгоос мод импортлохыг хүртэл дэмждэг, тийм итгэмжлэлийн систем бас байгаа. Үүнийг бас бид нар бодлогодоо суулгаж өгсөн.

 Энэ бол цэвэр мэргэжлийн гэдэг юм уу, олон улсын хэмжээнд, өөрөөр хэлбэл, манай бодлого олон улсын жишигт нийцэж байгааг илэрхийлж байгаа үзүүлэлт.

 **Су.Батболд: -** Баярлалаа. Ж.Батзандан гишүүн асуултаа асууя.

 **Ж.Батзандан: -** Зорилт бол мундаг зорилтууд дэвшүүлж байгаа. Сайхан зорилтууд байна. Тэгэхээр мөнгө байхгүй бол энэ зорилт хэрэгжихгүй. Цаасан дээр үлдэнэ. Байгаль хамгаалахад мөнгө хэрэгтэй. Байгаль хамгаалахад тодорхой зардлуудыг төлөвлөх төсөвлөх хэрэгтэй. Би тэгэхээр уул уурхай газар зүйлээс Монголын байгаль орчин үндсээрээ сүйрч байгаа. Ухсан нүх л үлдэж байгаа. 50 жилийн дараа сарны гадаргуу шиг л юм болно. Энэ маягаар явбал. Тийм учраас үүнээс хамгаалахын тулд Ойн бодлогыг, Байгаль орчны бодлогоо бид нар шинэчлэн гаргаж байгаа гэж ойлгож байгаа юм. Мөнгө байхгүй бол юу ч хийж чадахгүй. Аль эсвэл байгаль орчныг хамгаалах, Ойн бодлогыг хэрэгжүүлэхэд төсвийн төчнөөн хувийг зарцуулна тодорхой тавьж өгмөөр байна.

 Аль эсвэл уул уурхайн орлогоос орж ирж байгаа орлогын төчнөөн хувийг байгаль орчныг хамгаалах зардалд оруулна гэж тодорхой тавьж өг. Аль эсвэл миний түрүүн хэлсэн уул уурхай дээр, экологийн татвар гэж тавьж өг. Экологийн хураамж гэж тавьж өг. Ингэж байж энэ бодлого хэрэгжинэ. Өөрөөр хэрэгжих боломжгүй. Үүнийг тодорхой болгож өг гэж хэлмээр байна. Та бүхний боловсруулсан бодлого цаасан дээр бичсэн зүйл бол сайхан харагдаж байна.

 Түрүүн би зарчмын зөрүүтэй нэг санал хэлсэн. Байгалийн гамшгаас болон экологийн гэмт хэргээс болж хохирол учирсан ойн талбайг нэн түрүүнд нөхөн сэргээнэ гэж, ийм заалт, ийм бодлого бас оруулж өгөөч гэж. Тодорхой хэлье. Баянзүрх хайрхны хойд талын ой модны хулгайч нарын үйлдсэн гэмт хэргээс болоод олон жилийн өмнө байхгүй болсон. Байгалийн тэнцвэрт байдал алдагдсан.

 Богд уулын дотор ч ялгаагүй. Монгол Улсын дархан цаазтай, тусгай хамгаалалттай газруудад ойг нь самар цөмж байгаа юм шиг дотроос нь ойг нь хулгайлж, цөмсөн байгаа. Эдгээр энэ хулгайд алдагдсан экологийн сүйрэлд орсон ойг нэн тэргүүнд нөхөн сэргээх бодлого барих ёстой. Яагаад гэхээр экологийн тэнцвэрийг хангах нь өөрөө чухал байгаа. Тэнд тарьсан мод маш хурдан ургана. Яагаад гэхээр ой ургадаг экологийн систем нь бас байгаа юм. Тийм учраас ийм бодлого хийж өгөх бололцоо боломж байна уу гэдгийг надад хэлээд байх.

 Ер нь зүгээр санхүү, төсөв энэ бодлогоо харахгүйгээр цаасан дээр нэг хэдэн зорилт тавих нь учир дутагдалтай шүү гэдгийг бас хэлмээр байна.

 Байгаль орчны санд ер нь хэдэн төгрөг төвлөрдөг юм бэ? Хангалттай байгаа юм уу, үгүй юм уу, энэ талаар надад тайлбар өгөөч.

 **Су.Батболд: -** Хариулъя. 3 номерын микрофон.

 **Ц.Банзрагч: -** Эрхэм гишүүн Ж.Батзандангийн асуултад хариулъя. Үнэхээр бодлого дээр тоо тавьж өгдөг бол бид нар хоёр, гурван гараа өргөөд л дэмжмээр байгаа юм. Жишээ нь шинжлэх ухаанд гэхэд дотоодын нийт бүтээгдэхүүний 1.5 хувь гээд л тэр бол ирдэггүй юм байна лээ. Тэгэхээр бид нар бодлогын хэрэгжилтийг хангах арга хэмжээнд бол зарцуулах төсвийн төсөөллийг тооцож үзсэн. 2020 он гэхэд 220 тэрбум, 2030 он гэхэд 900-аад тэрбум төгрөг шаардлагатай гэж тооцсон. Шаардагдах хөрөнгийн эх үүсвэрийг улсын төсөв, гадаадын зээл тусламж, хандив гэж тооцоод бидний тооцож байгаагаар нийт зардлын 31 хувь гадаадын эх үүсвэрээс, 23 хувь нь хувийн хэвшлээс, 46 хувь нь улсын төсвөөс санхүүжигдэнэ гэсэн тооцоо байгаа.

 Одоогоор бол ойжуулалтын арга хэмжээний зардалд 5.7 тэрбум төгрөг зарцуулж байгаа юм. Үүнийг бид нар нэг 20 хүргэхэд бол энэ арга хэмжээ хэрэгжинэ гэж тооцож байгаа юм.

 Тэгэхээр бодлого гаргаж байгаагийн гол мөн чанар нь угаасаа бид нар донороос ч, Их Хурлын эрхэм гишүүд та нөхдөөс ч гэсэн ийм бодлого байна, ийм мөнгө өгөөч гэж хэлэх гэж байгаа тулгуур баримт бичиг гэж үзэж байгаа юм.

 Тийм учраас эрхэм гишүүн Ж.Батзандан гуайн саналаар тоо тавих боломжтой байх юм бол яамны зүгээс бол улам л баяртай байх болно. Зүгээр энэ бодлого гээд манай Хэрэг эрхлэх газар дээр ний нуугүй ярихад нэлээн хэсэг танагддаг. Тамгын газар дээр бас эрх зүйн хувьд энэ байх уу, үгүй юу гэдэг асуудлаа шийдэх юм бол тодорхой интервал тавьж өгөх юм бол бидний ажилд маш их дэмжлэг болно. Танд маш их баярлалаа. Экологийн хураамж бол объект нь биш гэж бодож байна. Бодлогын хувьд бол зөв боловч Ойн бодлого дээр, төлөв байдлын тайлан ярьсан үед шийдвэр гарахад энэ тусах ёстой. Бид нар бол ой ярьж байж бүхэлдээ байгаль орчин, экологио авах нь бол эрх зүйн хувьд зохимжгүй гэж үзэж байгаа. Төлөв байдал, тайлан ярихад энэ шийд гарах боломжтой.

 **Ж.Батзандан: -** Ойн тухай ярихаар бид нар одоо байгаа ойгоо хамгаалах тухай яриад байгаа юм. Говийн гурван аймгийн газар нутгийг ойжуулах бүрэн бололцоотой байхгүй юу. Монгол Улсын газар нутгийн 50.0 хувийг ойжуулах боломжтой. Европын орнуудын ойн талаар судалгаа харахад бол 1960 онд европын олон оронд ойн талбайн эзлэх хэмжээ 20-30 хувь байсан бол одоо 60-70 хувь руу ороод ирсэн байна. Ойжуулалт гэдгийг бол би ингэж л хараад байгаа юм.

 Улс орныхоо газар нутгийн 80.0 хувийг ой болгоё. Ийм бололцоо бол үнэхээр байгаль орчинд ээлтэй бодлогыг төр засаг нь явуулж чадах юм бол, ийм бололцоо боломж Монгол оронд ч гэсэн байгаа. Уул уурхайн бодлоготойгоо бид уялдуулж өгөөд Байгаль орчныхоо бодлогыг хүчтэй түлхэж өгөх юм бол болно. Ингэж том хараач гэж би та бүхнээс хүсээд байгаа юм.

 **Су.Батболд: -**  Ж.Батзандан гишүүний саналыг сонслоо. Одоо хэдүүлээ найруулгын чанартай санал хураалтаа явуулж, санал хураах ёстой.

 Санал хураалт явагдаж байна гишүүд ээ. Найруулгын чанартай 18 саналаар.

 10 гишүүн санал хураалтад оролцож, 7 гишүүн зөвшөөрч, 70.0 хувийн саналаар дэмжигдэж байна.

 Ингээд Төрөөс ойн талаар баримтлах бодлого батлах тухай Улсын Их Хурлын тогтоолын төсөлтэй холбогдуулан ажлын хэсгийн гишүүдээс гарсан саналын томьёоллыг нэг бүрчлэн хурааж дууслаа. Мөн гишүүдээс гаргасан саналын томьёоллыг хурааж дууслаа.

 Байнгын хорооны санал дүгнэлтийг чуулганы нэгдсэн хуралдаанд Улсын Их Хурлын гишүүн С.Оюун танилцуулна. Эхний асуудлаа хэлэлцэж дууслаа.

 Хоёрт нэг асуудал байна. Засгийн газрын 2015 оны 02 дугаар сарын 17-ны өдөр өргөн мэдүүлсэн Ойн тухай хуульд нэмэлт, өөрчлөлт оруулах тухай хуулийн төсөл түүнийг дагалдан өргөн мэдүүлсэн Байгаль орчныг хамгаалах тухай хуульд нэмэлт, өөрчлөлт оруулах тухай, Засгийн газрын тусгай сангийн тухай хуульд нэмэлт оруулах тухай, Эрүүгийн хуульд нэмэлт оруулах тухай хуулийн төслүүдийг Улсын Их Хурлын чуулганы нэгдсэн хуралдаанд холбогдох шатны хэлэлцүүлэгт бэлтгэх үүрэг бүхий ажлын хэсэг байгуулах ёстой.

 Үүнд гишүүд нэрээ дэвшүүлж оролцох учиртай. Нэрээ дэвшүүлж оролцох гишүүн байна уу? Ажлын хэсгийг ахална гэж. Я.Содбаатар гишүүн орох юм уу. Хулгайтай холбоотой. Та чинь ойтой аймаг шүү дээ. Нэрээ дэвшүүлэх гишүүн байна уу?

 **Я.Содбаатар**: **-** Би ажлын хэсэгт оръё.

 **Су.Батболд: -** Миний санал бол Ж.Батзандан гишүүнээр ахлуулах сонирхолтой байна. Ойн тухай хуулийн нэмэлт, өөрчлөлтийг. Гол нь арга хэмжээг чангатгахтай холбоотой. Энэ хуулийг зөвхөн манай Байнгын хороо хэлэлцэхээс гадна бусад Байнгын хороод хэлэлцэж дүн ирүүлэх ёстой. Хууль зүйн байнгын хороо, Төсвийн байнгын хороо. Энэ олон торгуультай. Ж.Батзандан гишүүнээр ахлуулъя. Я.Содбаатар, Д.Тэрбишдагва гишүүн ажлын хэсэгт оръё гэсэн.

 Ж.Батзандан гишүүн ээ, энэ хоёр гишүүнийг оруулаад дахиад нэг гишүүн нэмээд таван хүнтэй саналаа надад өгчих. Би Байнгын хорооны тогтоол гаргая.

 **Ж.Батзандан:** **-** Та өөрөө мэдээд л оруулчих.

 **Су.Батболд:** **-** Тийм үү. Нам, эвслийн төлөөлөл оруулаад би 5 хүний нэр гаргая. Ингээд Ж.Батзандан гишүүнээр ахлуулсан ажлын хэсэг байгуулъя.

 Өнөөдөр манай гишүүд санал гаргалаа. Дараагийн Байгаль орчны байнгын хорооны хурлаар байгалийн гамшигтай холбогдуулан мэдээлэл сонсъё. Түймэр болон саяын болсон цасан шуургатай холбоотой асуудлаар Засгийн газрын гишүүдээс мэдээлэл сонсъё гэсэн байр суурьтай байна. Тийм учраас дараагийн долоо хоногийн Байнгын хорооны хуралдаанд тэр асуудлыг сонсъё гэсэн байр суурьтай байна.

 Байнгын хорооны хуралдаан дууслаа. Та бүхэнд баярлалаа.

***Хуралдаан 01 цаг 52 минут үргэлжилж, 11 цаг 40 минутад өндөрлөв.***

 Дууны бичлэгээс буулгасан:

 ПРОТОКОЛЫН АЛБАНЫ

ШИНЖЭЭЧ Д.УЯНГА